Pemimpin Al-Qaeda Ayman al-Zawahiri terbunuh dalam serangan AS di Afghanistan

Pemimpin Al-Qaeda, Ayman al-Zawahiri, terbunuh dalam serangan dron oleh Agensi Perisikan Pusat (CIA) Amerika Syarikat (AS) pada awal minggu ini, kata Presiden AS, Joe Biden.
"Keadilan akhirnya terlaksana dan pemimpin pengganas ini sudah tiada lagi," katanya dalam kenyataan menerusi televisyen.
Pegawai AS berkata serangan dron dilancarkan di ibu negara Afghanistan, Kabul pada Ahad jam 6.18 pagi waktu tempatan.
Operasi serangan itu adalah yang terbesar sejak pengasas Al-Qaeda Osama bin Laden, dibunuh oleh tentera AS pada 2011.
Zawahiri, seorang pakar bedah warga Mesir, yang ditawarkan ganjaran AS$25 juta (RM111 juta) kepada sesiapa yang membantu penahanannya, turut terbabit dalam menyelaras serangan September 2001 di AS, yang mengorbankan hampir 3,000 mangsa.
"Sepanjang hujung minggu lalu, AS melaksanakan operasi membanteras keganasan terhadap sasaran penting Al-Qaeda di Afghanistan.
"Operasi berkenaan berjaya dan tiada mangsa dalam kalangan orang awam dilaporkan," katanya.
Bagaimanapun, tidak jelas bagaimana AS yang tidak mempunyai tentera di lapangan di Afghanistan boleh mengesahkan Zawahiri terbunuh.
Terdapat beberapa khabar angin berhubung kematian Zawahiri beberapa kali dalam beberapa tahun kebelakangan, termasuk laporan lama mengatakan dia dalam keadaan kesihatan yang teruk.
Dalam video terbaru April lalu, Zawahiri memuji seorang wanita India Muslim kerana membantah larangan memakai tudung dan menafikan khabar angin bahawa beliau sudah meninggal dunia.
Kematiannya yang disahkan Biden turut menimbulkan persoalan sama ada Zawahiri menerima perlindungan daripada Taliban berikutan rampasan kuasa di Afghanistan pada Ogos tahun lalu.
Ini adalah serangan dron pertama AS yang diketahui berlaku dalam Afghanistan sejak tentera dan diplomatnya meninggalkan negara bergolak itu pada Ogos tahun lalu.
Langkah itu dikatakan dapat meningkatkan kewibawaan jaminan Washington bahawa AS masih berupaya menangani ancaman dari Afghanistan tanpa kehadiran tentera di negara itu.


Purata murid ke sekolah lebih 85% sejak 3 Oktober, kata menteri pendidikan

Purata trend kehadiran murid ke sekolah melebihi 85% semasa pengoperasian sekolah secara bersemuka bagi tempoh 3 Oktober hingga semalam, Dewan Rakyat diberitahu hari ini.Menteri Kanan Pendidikan Radzi Jidin berkata perkara itu menunjukkan pembukaan semula sekolah secara umumnya diterima baik oleh ibu bapa dan murid selain membolehkan guru mengenal pasti tahap penguasaan murid dan melaksanakan intervensi yang bersesuaian.“Secara keseluruhannya, bilangan sekolah yang sedang beroperasi (di seluruh negara bagi tempoh 3 Oktober hingga 29 November) adalah 10,060 sekolah dan melibatkan seramai 4,385,281 murid.“…semua sekolah rendah dan sekolah menengah di bawah KPM (kementerian pendidikan) di negeri Fasa Empat Pelan Pemulihan Negara (PPN) telah beroperasi sepenuhnya melibatkan 8,166 sekolah.“Kelantan dan Sarawak yang berada dalam Fasa Tiga PPN pula, sebanyak 1,894 sekolah telah beroperasi melibatkan 1,526 sekolah rendah dan 368 sekolah menengah,” katanya.Radzi berkata demikian bagi menjawab soalan Abdul Latiff Abdul Rahman (PAS-Kuala Krai) yang ingin tahu perkembangan terkini pengoperasian sekolah di seluruh negara sejak pembukaan secara berperingkat pada 3 Oktober lepas serta penerimaan guru, murid dan ibu bapa mengenai perkara itu.Menjawab soalan tambahan Abdul Latiff mengenai perancangan KPM untuk semua sekolah beroperasi sepenuhnya tanpa penggiliran, beliau berkata ketika ini kehadiran ke sekolah tanpa penggiliran dilaksanakan untuk murid kelas peperiksaan sekiranya lebih 90% murid kelas peperiksaan di sesebuah sekolah itu telah divaksin.Beliau berkata ketika ini, murid kelas peperiksaan di semua sekolah di seluruh negara dibenarkan hadir ke sekolah tanpa sistem penggiliran kecuali empat sekolah yang belum mencapai vaksinasi 90%.“Untuk murid lain, kita sedang bekerjasama rapat dengan kementerian kesihatan (KKM) untuk melihat kohort manakah yang boleh dimasukkan berikutnya tanpa penggiliran.“Tentang jangka masa itu, sebaiknya di peringkat KPM inginkan mereka kembali ke sekolah tanpa penggiliran secepat mungkin, namun kita sentiasa ambil kira faktor kesihatan dan berbincang dengan KKM terutama dalam konteks varian baru Covid-19,” katanya.


Bekas pegawai kementerian pertanian didakwa terima rasuah RM100,000

Seorang bekas ketua penolong setiausaha kanan sebuah kementerian mengaku tidak bersalah di Mahkamah Sesyen di Shah Alam hari ini atas dua pertuduhan menerima suapan RM100,000, berhubung pemberian tender pembekalan dan penghantaran baja bio kepada sebuah syarikat, tahun lepas.Shahrulzaman Jaafar, 43, yang ketika kejadian merupakan pegawai di Kementerian Pertanian dan Industri Asas Tani (MOA), membuat pengakuan itu selepas pertuduhan dibacakan di hadapan Hakim Rihaida Rafie.Mengikut pertuduhan pertama, dia yang kini digantung kerja didakwa menerima suapan wang tunai berjumlah RM70,000 daripada Hazrul Hisyam Hassan, 46.Ia sebagai upah membantu lelaki itu mendapatkan tender membekal dan menghantar baja bio dengan mikrob tempatan bermanfaat di bawah Skim Insentif Pengeluaran, kepada syarikat KIIK Resources Sdn Bhd berjumlah RM37,478,572.55 di tepi jalan berdekatan Hospital Serdang antara pukul 11 pagi hingga 12 tengah hari pada 12 Mei 2020.Bagi pertuduhan kedua, Shahrulzaman didakwa menerima suapan berjumlah RM30,000 daripada individu sama di hadapan sebuah pasar mini di Taman D’Alpinia, Puchong antara pukul 1 hingga 2 petang pada 21 Sept 2020, sebagai upah membantu lelaki itu mendapatkan tender sama.Kesemua kesalahan itu didakwa mengikut Seksyen 16 (a) (A) Akta Suruhanjaya Pencegahan Rasuah Malaysia (SPRM) 2009, yang membawa hukuman penjara maksimum 20 tahun atau denda tidak kurang lima kali ganda nilai suapan atau RM10,000, mengikut mana lebih tinggi, jika sabit kesalahan.Terdahulu, Timbalan Pendakwa Raya SPRM Zander Lim Wai Keong menawarkan jaminan RM10,000 dengan seorang penjamin untuk kedua-dua pertuduhan.Tertuduh yang diwakili peguam Azizul Shariman Mat Yusoff bersetuju dengan jumlah jaminan yang ditawarkan pendakwa raya.Rihaida membenarkan tertuduh diikat jamin RM10,000 dengan seorang penjamin, bagi kedua-dua pertuduhan dan menetapkan 27 Januari ini untuk sebutan semula kes.Pada 12 Januari lepas, Shahrulzaman mengaku tidak bersalah atas tiga pertuduhan meminta dan menerima rasuah berhubung pemberian tender yang sama, di Mahkamah Kuala Lumpur.


Najib, keluarga ucap terima kasih kepada kerajaan

Bekas perdana menteri, Najib Razak menzahirkan penghargaan keluarganya kepada kerajaan di atas keputusan untuk menganugerahkan Istiadat Pengebumian Negara kepada ibunya, Allahyarhamah Rahah Mohamed Noah.Beliau berkata penganugerahan itu disifatkan sebagai sesuatu yang istimewa kepada seluruh ahli keluarganya.“Penganugerahan ini akan menjadi kenangan manis kepada keluarga Tun Razak,” katanya kepada pemberita ketika ditemui selepas selesai Istiadat Pengebumian Negara Rahah di Lingkaran Makam Pahlawan di Masjid Negara di Kuala Lumpur hari ini.Beliau berkata penganugerahan itu disifatkan sebagai sesuatu yang istimewa kepada seluruh ahli keluarganya.Beliau berkata majlis tahlil juga akan diadakan setiap hari selama seminggu bermula malam ini di Masjid Ar-Rahah, Kampung Kerinchi.Rahah, 87, sebelum ini dimasukkan ke Pusat Perubatan Prince Court untuk rawatan sebelum disahkan meninggal dunia pada 4.45 petang semalam.


Pekerja mohon semakan kehakiman terhadap kontrak Supermax bekal PPE kepada UK

Pekerja syarikat pembuatan sarung tangan Supermax Corp akan memohon semakan kehakiman terhadap keputusan kerajaan Britain untuk meluluskan syarikat itu sebagai pembekal kepada Perkhidmatan Kesihatan Nasional (NHS) susulan dakwaan mengamalkan buruh paksa, kata peguam.Langkah itu dibuat selepas agensi Kastam dan Perlindungan Sempadan Amerika Syarikat (CDC) pada Oktober menyekat import produk Supermax atas dakwaan salah guna khidmat buruh.Selain AS, Kanada juga turut menangguhkan kontrak dengan Supermax berikutan kebimbangan yang sama.Agensi guaman yang berpangkalan di London, Wilson Solicitors berkata ia telah memohon rantaian bekalan NHS Britain untuk mempertimbangkan semula keputusan badan itu pada Disember lalu yang memutuskan untuk memberikan kontrak membekalkan peralatan perlindungan diri (PPE) kepada Supermax.Dalam permohonannya, ia turut memetik kebimbangan terhadap kewajaran keputusan kerajaan Britain tersebut selepas syarikat itu dikaitkan dengan dakwaan amalan buruh paksa.“Undang-undang jelas meletakkan syarat bahawa perlu ada pengesahan sebenar daripada pembekal sebelum ia masuk ke peringkat pemberian kontrak, namun masih tidak pasti apakah syarat ini telah dipenuhi (Supermax),” kata Nusrat Uddin, peguam utama firma guaman itu dalam satu kenyataan.Permohonan semakan kehakiman dijangka akan difailkan di Mahkamah Tinggi London pada Jumaat.Supermax dan Jabatan Kesihatan dan Penjagaan Sosial Britain masih tidak memberikan respons terhadap permohonan semakan kehakiman tersebut.Dalam pada itu, Supermax berkata ia akan memperkenalkan dasar pengurusan pekerja asing yang baru minggu ini dan menambah baik dasar-dasar berhubung sumber manusianya sebagai respons terhadap dakwaan tersebut.Syarikat pembekal produk berasaskan getah itu membekalkan jutaan sarung tangan kepada NHS di bawah kontrak terdahulu.Ia merupakan antara lima syarikat pembuat sarung tangan getah Malaysia yang berdepan sekatan import AS dalam tempoh dua tahun lalu kerana disyaki mengamalkan buruh paksa.Pada November, kerajaan Britain berkata ia telah membuat pesanan bekalan sebanyak 135 juta sarung tangan dengan kos sebanyak £7.9 juta.


Hakim nasihat Syed Saddiq hati-hati keluar kenyataan di media sosial berhubung kes mahkamah

Hakim Mahkamah Tinggi Mohamed Zaini Mazlan menasihatkan Ahli Parlimen Muar Syed Saddiq Syed Abdul Rahman agar lebih berhati-hati apabila mengeluarkan kenyataan di media sosial berhubung kesnya di mahkamah.Hakim Zaini berkata bekas menteri belia dan sukan itu perlu membezakan kedudukannya sebagai ahli politik dan sebagai tertuduh ketika mengeluarkan kenyataan.“Saya memahami kesusahannya tetapi beliau tidak boleh mencampuradukkan semua, sebagai seorang ahli politik dan tertuduh. Saya pasti dari semasa ke semasa anda (peguam) akan dapat menasihatinya tentang apa yang boleh (berhubung hantaran di media sosialnya),” kata hakim pada prosiding sebutan kali pertama kes itu di Mahkamah Tinggi hari ini.Hakim itu menasihati Syed Saddiq susulan timbalan pendakwa raya Suruhanjaya Pencegahan Rasuah Malaysia (SPRM) Wan Shaharuddin Wan Ladin mengingatkan tertuduh supaya lebih berhati-hati mengeluarkan kenyataan berhubung empat pertuduhan pecah amanah, pengubahan wang haram dan menyalahgunakan wang sumbangan yang dihadapinya dalam media sosial.Wan Shaharuddin menasihatkan Syed Saddiq agar tidak mengeluarkan kenyataan untuk mempertahankan dirinya berhubung kes dihadapinya di dalam Facebook sebelum perbicaraan bermula.“Ini bukan satu gag order (perintah larangan) cuma nasihat daripada orang yang lebih matang daripada tertuduh. Sebelum ini terdapat beberapa posting di Facebook beliau yang komen tentang perjalanan kes ini dan telah mengemukakan pembelaannya.“Saya cuma mengingatkan tertuduh agar lebih berhati-hati kerana pembelaan yang beliau kemukakan dalam Facebooknya boleh digunakan terhadapnya,” kata Wan Shaharuddin.Peguam Gobind Singh Deo yang mewakili Syed Saddiq berkata anak guamnya perlu diberi ruang yang lebih fleksibel bagi menjelaskan kepada orang ramai yang ingin mengetahui mengenai kes yang dihadapinya di mahkamah, namun, peguam itu mengambil maklum mengenai teguran hakim berkenaan.Pada prosiding hari ini, mahkamah juga menetapkan 22 hari bermula 7 hingga 10 Jun, 20-22 Jun, 27 dan 28 Jun serta 4-8 Julai, 13-15 Julai dan 18-22 Julai untuk perbicaraan kes yang tarikh tersebut telah dipersetujui oleh kedua-dua pihak.Terdahulu, Syed Saddiq, 29, mengekalkan pengakuan tidak bersalah terhadap pertuduhan pecah amanah, pengubahan wang haram dan menyalahgunakan wang sumbangan untuk kempen pilihan raya umum ke-14 (PRU14) selepas pertuduhan dibacakan semula di hadapan hakim Zaini berikutan mahkamah membenarkan permohonannya untuk memindahkan kes berkenaan dari Mahkamah Sesyen ke Mahkamah Tinggi pada 25 November tahun lepas. Syed Saddiq didakwa sebagai ketua Armada Bersatu, yang telah diamanahkan penguasaan ke atas dana Armada, telah melakukan pecah amanah ke atas dana itu, dengan membuat pengeluaran wang berjumlah RM1 juta melalui cek CIMB Bank Berhad, tanpa mendapat kebenaran daripada Majlis Pimpinan Tertinggi Bersatu.Dia dituduh melakukan kesalahan itu di CIMB Bank Berhad, Tingkat Bawah, Menara CIMB KL Sentral, Jalan Stesen Sentral 2, di sini pada 6 Mac 2020, mengikut Seksyen 405 Kanun Keseksaan yang boleh dihukum di bawah Seksyen 406 kanun sama, yang memperuntukkan hukuman penjara maksimum 10 tahun dengan sebatan serta boleh dikenakan denda, jika sabit kesalahan.Syed Saddiq juga menghadapi tuduhan menyalahgunakan harta iaitu, wang sumbangan untuk kempen PRU14 sebanyak RM120,000 yang dikutip melalui akaun Maybank Islamic Berhad milik Armada Bumi Bersatu Enterprise.Kesalahan itu didakwa dilakukan di Maybank Islamic Berhad, Jalan Pandan 3/6A, Taman Pandan Jaya di antara 8 April sehingga 21 April 2018, mengikut Seksyen 403 Kanun Keseksaan yang membawa hukuman penjara tidak kurang enam bulan dan tidak lebih lima tahun dengan sebatan dan boleh dikenakan denda, jika sabit kesalahan.Beliau juga didakwa atas dua pertuduhan iaitu melibatkan diri dalam aktiviti pengubahan wang haram iaitu memindahkan wang masing-masing RM50,000 di dalam akaun Maybank Islamic Berhad miliknya ke dalam akaun Amanah Saham Bumiputera miliknya, yang merupakan hasil daripada aktiviti haram.Syed Saddiq didakwa melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 Jun dan 19 Jun 2018.Pertuduhan dikemukakan mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 [Akta 613], yang boleh dihukum di bawah Seksyen 4(1) akta sama, dan sabit kesalahan memperuntukkan hukuman penjara maksimum 15 tahun dan denda tidak kurang daripada lima kali ganda jumlah atau hasil daripada aktiviti haram.


PKR pertahankan tindakan wakil rakyat Amanah lompat parti

PKR mempertahankan tindakan menerima wakil rakyat dari parti lain dalam Pakatan Harapan (PH), ketika ketegangan berlaku selepas tiga ahli Dewan Undangan Negeri (Adun) Amanah menyertai mereka.Pada masa sama, pemimpin Pemuda PKR menyelar tindakan dua ahli Parlimennya menjadi bebas menyokong kerajaan Perikatan Nasional (PN).“Amanah seharusnya terbuka menerima keputusan ahli yang ingin menyertai parti PKR dan begitu juga ahli PKR terbuka memilih mana-mana parti lain sama ada Amanah atau DAP,” kata Setiausaha Pemuda PKR Syukri Razab kepada MalaysiaNow.Katanya, tindakan Amanah membantah wakil rakyat mereka menyertai PKR melanggar hak demokrasi mereka.Syukri bagaimanapun berkata, hak demokrasi itu tidak wujud bagi yang ingin menyertai “seteru” politik.“Kita memandang serius apabila wujud ahli yang berpindah ke Pakatan Nasional (PN) yang menjadi seteru politik,” katanya merujuk kepada keputusan dua ahli Parlimen PKR keluar parti dan mengisytiharkan sokongan kepada Perdana Menteri Muhyiddin Yassin.Ahli Parlimen Tebrau Steven Choong dan Ahli Parlimen Julau Larry Sng hari ini bertemu Muhyiddin, mengisytiharkan diri mereka sebagai bebas menyokong kerajaan.Ia berlaku sehari selepas tiga Adun Amanah di Johor menyertai PKR, menimbulkan kemarahan pemimpin parti serpihan PAS itu.Tiga Adun berkenaan adalah Khairuddin A Rahim (Senggarang), Faizul Amri Adnan (Serom) dan Muhamad Said Jonit (Mahkota).Tahun lepas, dua Adun Amanah dari Selangor, Mohd Fakhrulrazi Mohd Mokhtar (Meru) dan Ahmad Mustain Othman (Sabak) turut meninggalkan parti serpihan PAS itu untuk menyertai PKR.Shukri berkata, Adun-Adun Amanah ini akan berfungsi lebih baik dalam PKR.Syukri turut menyelar Amanah kerana masih lagi bekerjasama dengan bekas perdana menteri, Dr Mahathir Mohamad dan menambah ini mungkin salah satu punca menyebabkan rasa tidak senang dalam kalangan Adun Amanah yang meninggalkan parti.Awal hari ini Ketua Pemuda Amanah Shazni Munir Mohd Ithnin mengkritik PKR menerima wakil rakyat mereka, mengingatkan parti itu agar tidak hipokrit dan lidah bercabang.


Larangan lompat parti akan dikuat kuasa sebelum PRU15, kata menteri

Akta Perlembagaan (Pindaan) (No. 3) 2022 mengenai peruntukan Larangan Ahli Parlimen Bertukar Parti akan dikuatkuasakan  dalam masa terdekat, sebelum Pilihan Raya Umum ke-15 (PRU15), kata Menteri di Jabatan Perdana Menteri (Parlimen Dan Undang-Undang) Wan Junaidi Tuanku Jaafar.
Beliau berkata akta yang telah menerima perkenan Yang di-Pertuan Agong Sultan Abdullah Sultan Ahmad Shah itu masih tiada tarikh khusus bagi dikuat kuasa ketika ini.
"Ia (kuat kuasa akta) akan berlaku sebelum itu (PRU15). Jadi, semua perlu bersabar dan saya akan tampil sekali lagi (untuk maklumkan mengenai perkara itu) dalam masa terdekat,” katanya ketika ditanya pemberita sama ada akta berkenaan akan dilaksanakan atau tidak sekiranya Parlimen dibubarkan dalam masa terdekat, di Parlimen hari ini.
Terdahulu, Dewan Rakyat hari ini dimaklumkan Sultan Abdullah memperkenankan 14 akta termasuk Akta Perlembagaan (Pindaan) (No. 3) 2022 itu yang diluluskan pada Mesyuarat Kedua Penggal Kelima Parlimen ke-14 lepas.
Sementara itu, Wan Junaidi berkata Bajet 2023 tetap akan dibentangkan Jumaat ini seperti yang dijadualkan susulan spekulasi pembubaran Parlimen dalam masa terdekat.


WHO isytihar wabak cacar monyet sebagai kecemasan kesihatan global

Sekitar 65 negara di mana cacar monyet tidak pernah menjadi endemik melaporkan penyakit yang boleh menular itu apabila kes yang disahkan ketika ini mencecah 15,600.
Wabak cacar monyet yang merebak dengan pantas telah mencetuskan kecemasan kesihatan di tahap global, di mana Pertubuhan Kesihatan Sedunia (WHO) mengambil langkah berjaga-jaga pada tahap tertinggi, kata Pengarah WHO Tedros Adhanom Ghebreyesus pada hari Sabtu.
Penyakit yang merebak melalui hubungan rapat dan pertama kali ditemui pada monyet itu banyak direkodkan berlaku di barat dan Afrika Tengah.
Penularannya di benua lain jarang direkodkan.


Siapa Shamsul? Tinjauan dapati pengundi tidak kenal orang kuat Anwar

Sebuah tinjauan terhadap pengundi di kawasan pengikut setia Anwar Ibrahim menunjukkan presiden PKR itu hanya mendapat sokongan sebanyak 4% sebagai perdana menteri, ditinggalkan jauh di belakang Muhyiddin Yassin yang mendapat sokongan 50% bagi jawatan nombor satu negara itu.Tinjauan yang dijalankan di Hang Tuah Jaya, sebuah kerusi Parlimen Melaka yang disandang Shamsul Iskandar Akin dari PKR telah melibatkan 500 pemilih yang layak mengundi.Tinjauan tersebut dilaksanakan oleh Invoke, sebuah firma analisis data yang diketuai Rafizi Ramli, seorang lagi pengikut setia Anwar dan bekas ahli Parlimen Pandan.Dalam tinjauan yang didukung portal berita Malay Mail itu, ia mendapati kebanyakan pengundi kawasan itu (89%) tidak mengenali Shamsul sebagai wakil rakyat mereka, sementara 74% lagi berkata mereka tidak pernah mendapat bantuan daripada beliau.Dijalankan dalam tempoh satu bulan antara 26 Ogos hingga 2 Oktober tahun lalu, tinjauan tersebut adalah sebahagian daripada tinjauan yang lebih luas “bagi mengukur sentimen pengundi selepas enam bulan pembentukan kerajaan Perikatan Nasional yang tidak dipilih melalui pilihan raya,” kata Malay Mail.Melibatkan 6,000 pengundi di enam kawasan yang diwakili ahli politik kanan. Selain Hang Tuah Jaya, lima kawasan lain yang menjadi sasaran tinjauan termasuk Gombak yang diwakili bekas timbalan presiden PKR Azmin Ali, Johor Baru (Akmal Nasrullah Mohd Nasir dari PKR), Seremban (Anthony Loke dari DAP), Tanjong Malim (Chang Lih Kang dari PKR) dan Wangsa Maju (Tan Yee Kew dari PKR).Invoke menyimpulkan bahawa tinjauan mengenai Shamsul menimbulkan persoalan sama ada beliau mampu mengekalkan kerusi itu pada pilihan raya akan datang.Ia turut berkata bahawa peratusan penerimaan yang rendah terhadap Anwar juga menunjukkan bahawa pengundi bukan sahaja tidak yakin dengan pemimpin PKR, bahkan mula “mengalihkan sokongan mereka daripada perdana menteri sebelumnya”.“Kekurangan kepercayaan terhadap pemimpin kawasan di samping kurangnya kehadiran Shamsul Iskandar sebagai ahli Parlimen mungkin memberi maksud bahawa PKR akan hilang kerusi Hang Tuah Jaya,” kata Invoke seperti yang dilaporkan Malay Mail.Sebelum ini, tinjauan serupa turut dijalankan di kawasan Gombak yang merupakan kubu kuat Azmin. Dalam tinjauan itu, Muhyiddin turut mendahului calon-calon lain dalam penerimaan terhadap beliau sebagai perdana menteri.Antara penemuannya menunjukkan Azmin, yang keluar dari PKR bagi membentuk gabungan PN bersama Muhyiddin selepas kejatuhan PH tahun lalu, sebagai ahli Parlimen yang sangat dikenali, dengan 50% pengundi dapat menamakan beliau sebagai wakil rakyat.Pengundi yang ditinjau di Gombak turut menempatkan Muhyiddin jauh di depan sebagai perdana menteri (46%), berbanding Anwar (8%) dan Najib (3%).


PM bertemu Agong lebih dua jam di Kuantan

Kenderaan yang membawa Perdana Menteri Muhyiddin Yassin dilihat meninggalkan Istana Abdulaziz di sini pada 7.10 malam tadi, selepas berada di situ selama lebih dua jam.Terdahulu, beliau yang dipercayai hadir bagi mengadap Yang di Pertuan Agong Sultan Abdullah Sultan Ahmad Shah tiba di perkarangan istana pada 4.40 petang tadi.Turut serta ialah Panglima Angkatan Tentera Jeneral Affendi Buang.Juga kelihatan beberapa buah kenderaan rasmi milik kerajaan Pahang, namun tidak dapat dipastikan siapa yang menaiki kenderaan terbabit.Difahamkan konvoi kenderaan yang membawa perdana menteri akan terus ke Pangkalan Tentera Udara Kuantan di sini untuk menaiki pesawat pulang ke ibu kota.Pada pagi tadi, Muhyiddin dilapor mempengerusikan mesyuarat khas Kabinet di Perdana Putra, Putrajaya dipercayai bagi membincangkan isu-isu semasa.Turut dilihat memasuki perkarangan Perdana Putra pagi tadi ialah kenderaan yang membawa Affendi.


PM lapor polis akaun media sosial digodam

Perdana Menteri Ismail Sabri Yaakob telah membuat laporan kepada Suruhanjaya Komunikasi dan Multimedia Malaysia (SKMM) dan polis susulan akaun peribadi Telegram dan Signal miliknya digodam pihak tidak bertanggungjawab.
Pejabat Perdana Menteri, dalam kenyataan hari ini, memaklumkan akaun itu dipercayai digunakan bagi aktiviti jenayah penipuan dan meminta individu yang menerima mesej daripada akaun tersebut untuk mengabaikannya serta membuat laporan kepada pihak berkuasa.
“Individu yang menerima mesej daripada akaun ini diminta mengabaikannya kerana ia adalah mesej palsu daripada individu yang menyamar sebagai perdana menteri.
“Individu yang telah menjadi mangsa penipuan kewangan dan lain-lain, hendaklah melaporkannya segera kepada PDRM dan SKMM bagi membantu siasatan,” menurut kenyataan itu.


Kes harian turun ke paras 2,000, 4 lagi terkorban

2,022 kes baru Covid-19 direkodkan semalam menjadikan jumlah keseluruhan sebanyak 4,986,294 kes.
Sebanyak 1,819 pesakit turut dilaporkan sembuh, menjadikan jumlah keseluruhan kes sembuh sebanyak 4,922,435.
Ketika ini, 27,207  kes aktif direkodkan di mana 25,117 atau 92.3% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,989 (7.3%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 101 kes dan 53 daripadanya memerlukan bantuan alat pernafasan.
Empat lagi kes kematian dicatatkan menjadikan keseluruhan korban akibat wabak itu sebanyak 36,652 orang.


Singapura tangguh hukuman mati Nagaenthran selepas disah positif Covid-19

Mahkamah Singapura hari ini menangguhkan hukuman mati terhadap seorang warga Malaysia yang disabitkan kesalahan penyeludupan dadah selepas dia disahkan positif Covid-19.Nagaenthran Dharmalingam, 33, dijadualkan menjalani hukuman gantung pada pagi Rabu namun pelaksanaan hukuman itu ditangguhkan sehingga diberitahu kelak, kata hakim Andrew Phang di mahkamah.Kes individu kurang upaya (OKU) mental itu telah menarik perhatian antarabangsa, malahan Perdana Menteri Ismail Sabri Yakaob, sekumpulan pakar PBB dan bilionair Britain Richard Branson menjadi antara mereka yang merayu supaya Singapura meringankan hukuman mati yang dikenakan terhadap Nagaenthran.“Kita perlu menggunakan logik, akal budi dan perikemanusiaan,” kata hakim di mahkamah.Nagaenthran ditahan pada April 2009 kerana mengedar kira-kira 42.72 gram heroin tulen dan beberapa peguamnya telah melancarkan rayuan terakhir terhadap hukuman itu dengan hujahan dia merupakan individu yang tidak memiliki keupayaan intelek.Bagaimanapun, hakim tidak memutuskan keputusan rayuan tersebut hari ini.Peguam Nagaentran berkata hukuman gantung terhadap Nagaenthtan adalah satu pelanggaran perlembagaan Singapura kerana dia adalah seorang OKU mental.M Ravi, dan aktivis mengatakan kemampuan intelek Nagaenthran berada di tahap yang diiktiraf sebagai kecacatan mental, dia juga memiliki sindrom ADHD dan gangguan lain sehingga boleh menjejaskan kemampuannya untuk membuat keputusan dan mengawal diri.Pihak berkuasa sebelum ini berkata mahkamah Singapura meyakini Nagaentran mengetahui tindakan yang dia lakukan ketika kesalahan itu dibuat.


Kerjasama lebih untungkan PH berbanding Muda, kata penganalisis

Kerjasama antara Pakatan Harapan (PH) dan Muda pada Pilihan Raya Negeri (PRN) Johor akan lebih menguntungkan gabungan dianggotai PKR, DAP dan Amanah itu berbanding parti pimpinan Syed Saddiq Abdul Rahman itu, kata penganalisis.Penganalisis politik dari USM, Ahmad Atory Hussain, melalui kerjasama PH dan Muda, pengundi akan melihat langkah ini sebagai satu pendekatan mempelbagaikan calon yang terdiri dari latar belakang berbeza.“Setakat ini, tiada lagi calon Muda yang berpotensi untuk dicalonkan sebagai menteri besar,” katanya kepada MalaysiaNow.“Sekiranya mereka menang, kemungkinan besar PH terutamanya akan tentukan siapa yang bakal dicalonkan sebagai MB,” kata Atory dan menambah calon menteri besar dari PH kemungkinan besar dari PKR atau Amanah.Katanya, disebabkan Muda merupakan sebuah parti yang baru, ada kemungkinan besar ia akan dibayangi oleh PH dan PKR.Sebelum ini, kenyataan bersama antara DAP dan Amanah yang mewakili PH mengesahkan bahawa Muda akan diperuntukkan sebanyak enam kerusi Dewan Undangan Negeri (DUN) untuk dipertandingkan pada PRN Johor selepas mendapat persetujuan sebulat suara.Enam kerusi tersebut membabitkan kawasan DUN Tenang, Bukit Kepong, Parit Raja, Machap, Puteri Wangsa dan Bukit Permai.Walaupun Presiden PKR Anwar Ibrahim merupakan pengerusi PH, parti pimpinannya membuat keputusan untuk tidak menggunakan logo gabungan itu dalam PRN Johor.Hanya DAP dan Amanah yang akan menggunakan logo PH pada PRN Johor akan datang.Kerjasama hanya sementaraSementara Mujibu Abd Muis dari UiTM berpandangan kerjasama PH dan Muda bersifat sementara dan tidak akan berkekalan untuk tempoh masa panjang.Mujibu berkata kerjasama itu terpaksa dimeterai meskipun kedua-dua pihak mempunyai ideologi berbeza dalam usaha menumbangkan Barisan Nasional (BN) di negeri Johor yang dianggap sebagai kubu kuat Umno.Menurut Mujibu, BN dilihat sebagai “musuh bersama” oleh semua parti pembangkang di negeri itu, justeru pendekatan ini adalah cara terbaik untuk mengurangkan perpecahan undi dalam kalangan pembangkang.“Apabila pembangkang berpecah, BN secara langsung akan mempunyai kelebihan,” katanya kepada MalaysiaNow.“Ini situasi yang Muda dan PKR atau PH nampak. Justeru, mereka terpaksa tolak tepi ego dan ideologi dengan kerana masing-masing tahu sekiranya bertanding secara solo, kedua-dua mereka tidak mempunyai peluang.”Mengulas lanjut, Mujibu menjelaskan, kerjasama ini disifatkan penting memandangkan tahap keyakinan pengundi terhadap pembangkang terutamanya PH semakin merosot sejak 2018 dan mereka dipercayai berdepan kesukaran untuk memulihkan sentimen itu.“Semasa PH diberi mandat sebagai kerajaan negeri, mereka tidak merekodkan prestasi cemerlang dan situasi ini akan memberi impak dari segi pandangan pengundi terhadap PH,” tambahnya.Sementara itu, Atory berkata, pengaruh Syed Saddiq di Johor juga mungkin tidak sekuat pada 2018, menyebabkan parti itu memerlukan bantuan jentera dari PH.“Satu-satunya calon Muda yang dikenali ramai hanyalah Syed Saddiq, malah ini juga adalah pilihan raya pertama parti itu.“Oleh itu, tidak mustahil pengundi termasuk golongan muda akan ragu-ragu mengundi parti tersebut. Cara terbaik untuk meningkatkan keyakinan pengundi adalah menerusi pengalaman berdepan pilihan raya,” katanya.Dalam pada itu, James Chin, dari University of Tasmania, Australia berkata kerjasama ini bukanlah bermakna Muda akan menyertai PH, sebaliknya ia adalah usaha kedua-dua pihak memastikan mereka tidak bertembung antara satu sama lain ketika menentang BN dan Perikatan Nasional (PN).“Sekiranya ada gabungan secara rasmi, kemungkinan besar ia adalah antara Muda dan Warisan,” katanya kepada MalaysiaNow.“Muda sebelum ini sudah nyatakan secara jelas bahawa kerjasama ini hanyalah bersifat sementara bagi menghadapi PRN Johor.”


PAC akan panggil Khairy, Tengku Zafrul berhubung isu perolehan vaksin

Menteri Sains, Teknologi dan Inovasi Khairy Jamaluddin dan Menteri Kewangan Tengku Zafrul Tengku Abdul Aziz antara individu yang akan dipanggil Jawatankuasa Kira-Kira Wang Negara (PAC) pada prosiding berhubung isu perolehan vaksin Covid-19 dan penggunaannya terhadap rakyat Malaysia yang disambung semula Selasa ini.Pengerusi PAC Wong Kah Woh dalam kenyataan berkata, Khairy akan dipanggil semula pada 27 Julai manakala Tengku Zafrul akan dipanggil pada 28 Julai.Katanya, jawatankuasa itu juga akan mendengar penjelasan daripada Akauntan Negara Yacob Mustafa pada 28 Julai.PAC sebelum ini, memulakan prosiding berhubung perkara itu dengan mendengar penjelasan daripada Khairy yang juga Menteri Penyelaras Program Imunisasi Covid-19 Kebangsaan (PICK) dan Menteri Kesihatan Dr Adham Baba pada 5 Januari lalu.“Mengambil kira perkembangan terbaru mengenai perolehan vaksin Covid-19 sepanjang tempoh darurat berkuat kuasa selama enam bulan, PAC berpendapat kerajaan perlu memberikan penjelasan lebih terperinci kepada jawatankuasa ini memandangkan senarionya sudah berubah berbanding Januari lalu,” katanya.Wong berkata prosiding berhubung isu itu menggunakan punca kuasa daripada Peraturan Mesyuarat 77(1)(d) Peraturan-peraturan Majlis Mesyuarat Dewan Rakyat yang membenarkan PAC memeriksa apa-apa perkara lain yang difikirkan oleh jawatankuasa itu patut diperiksa.PAC komited untuk menyiapkan laporan mengenai isu perolehan vaksin Covid-19 dan penggunaannya terhadap rakyat Malaysia sebelum dibentang ke Parlimen selewat-lewatnya pada Mesyuarat Kedua Penggal Keempat sidang Dewan Rakyat yang dijadual Oktober hingga Disember.


‘Mana raja dadah?’: Adik mohon belas kasihan ketika tarikh rayuan Nagaenthran ditetapkan

Adik perempuan Nagaenthran K Dharmalingam mendesak kerajaan Singapura supaya menunjukkan belas kasihan terhadap abangnya ketika mahkamah memberikan tarikh baru rayuan bagi menghentikan hukuman mati terhadapnya.Menurut Reprieve – sebuah NGO berpangkalan di United Kingdom – tarikh baru untuk Nagaenthran merayu sabitan hukumannya dijadualkan pada 1 Mac depan.“Hukuman mati terhadap Nagaenthran hanya ditangguhkan bagi rayuan tersebut, bermaksud dia sekali lagi berisiko untuk dihukum mati,” kata Reprieve.Nagaenthran ditahan pada 2009 kerana membawa masuk 43g heroin ke Singapura yang mengamalkan undang-undang keras terhadap kesalahan dadah.Diagnosis keupayaan mentalnya mendapati dia hanya memiliki skor IQ sebanyak 69 – di bawah nilai ambang 70 bagi membolehkannya diisytiharkan sebagai orang kurang upaya (OKU) mental.Bagaimanapun, beliau dijatuhkan hukuman mati pada 2010 dan dijadualkan menjalaninya pada 10 November 2021 selepas gagal beberapa kali dalam rayuannya di mahkamah.Hukuman terhadap Nagaenthran mengundang kritikan kerana keadaannya sebagai OKU mental bermaksud dia tidak mampu membuat keputusan secara rasional.Nagaentran diberikan penangguhan hukuman selepas disahkan positif Covid-19 sebelum percubaan akhir untuk menghentikan pelaksanaan hukuman itu pada 9 November lalu.Susulan sembuh daripada wabak, pendengaran rayuannya untuk mengenepikan hukuman mati dijadualkan pada 24 Januari lalu, namun prosiding itu ditangguhkan sekali lagi.Adik perempuannya, Sarmila Dharmalingam berkata Nagaenthran adalah salah seorang dari empat orang yang didiagnosis sebagai OKU mental yang kini menunggu hukuman mati bagi kesalahan menyeludup dadah ke Singapura.Bagaimanapun, katanya, tiada “seorang pun raja dadah” yang menjadi banduan bilik akhir di negara itu.“Menyasarkan keldai dadah ketika orang yang mempunyai kuasa untuk mengeksplotasi mereka terus bebas menunjukkan betapa penggunaan hukuman mati di Singapura adalah kejam dan tidak adil,” katanya.“Membunuh Nagaenthran tidak akan memberikan sebarang kesan dalam menghadapi jenayah penyeludupan dadah di mana dia menjadi salah seorang mangsa.”Sementara itu, Pengarah Reprieve Maya Foa berkata NGO itu “sangat bimbang” berhubung proses pendengaran dan penghakiman yang terburu-buru terhadap Nagaenthran yang disifatkannya sebagai pelanggaran terhadap hak dibicarakan secara adil.“Pencapaian Singapura dalam mewujudkan masyarakat yang lebih saksama bagi OKU terjejas sepenuhnya oleh ekoran penyambungan semula pelaksanaan hukuman mati keldai dadah yang mempunyai kecacatan mental dan intelek,” katanya dalam satu kenyataan.“Kami menggesa Singapura untuk menunjukkan belas kasihan, dan hentikan pelaksanaan hukuman mati ke atas Nagaenthran dan meringankan hukumannya.”


Saksi tidak sihat, kes pengubahan wang haram Shafee ditangguh

Perbicaraan kes peguam Muhammad Shafee Abdullah yang didakwa atas pertuduhan pengubahan wang haram dan membuat penyataan palsu kepada Lembaga Hasil Dalam Negeri (LHDN) ditangguhkan ke esok kerana saksi ketujuh pendakwaan tidak sihat.Pada prosiding di Mahkamah Tinggi hari ini, timbalan pendakwa raya Afzainizam Abdul Aziz memberitahu hakim Muhammad Jamil Hussin bahawa pegawai cukai LHDN Syed Nasrul Fahmi Syed Mohamad memaklumkan keadaan kesihatannya pada 8 pagi tadi.“Saksi masih dalam pemeriksaan balas. Saksi kami seterusnya ialah pegawai penyiasat. Justeru kami memohon perbicaraan hari ini ditangguhkan ke esok,” katanya.Memandangkan tiada bantahan daripada peguam Harvinderjit Singh yang mewakili Muhammad Shafee, mahkamah kemudiannya menangguhkan perbicaraan hari ini dan menetapkan esok untuk menyambung perbicaraan.Pada 13 September 2018, Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan oleh bekas perdana menteri Najib Razak yang dimasukkan ke dalam akaun CIMB Bank Berhad miliknya.Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Dis 2013 dan 31 Disember 2014.


PN bidas tindakan 'menjolok mata' Anwar anjur rumah terbuka Aidilfitri di 6 negeri PRN

Perikatan Nasional (PN) mempersoalkan keperluan Putrajaya menganjurkan rumah terbuka Hari Raya Aidilfitri peringkat kebangsaan di enam negeri yang dijadual mengadakan Pilihan Raya Negeri (PRN) dalam beberapa bulan akan datang.
Menurut gabungan itu, tindakan sedemikian bukan sahaja menunjukkan kerajaan pimpinan Anwar Ibrahim “menculik” perayaan keagamaan untuk tujuan politik tetapi juga gagal mematuhi langkah-langkah penjimatan yang sering dicanangkan.
Pakatan pembangkang berkata acara rumah terbuka Aidilfitri bersiri yang turut mengetengahkan perdana menteri juga melanggar konvensyen dan adab hubungan antara kerajaan persekutuan serta negeri, sambil menambah bahawa kedua-dua parti harus mengetahui bidang kuasanya dalam menganjurkan acara tersebut.
“Dalam konteks ini, tindakan melangkahi sempadan hormat dan adab antara Kerajaan Pusat dan Kerajaan Negeri jelas mencabar imej serta maruah negeri-negeri dan tentulah tidak akan menyumbang kepada hubungan baik dan saling mempercayai antara kedua-dua belah pihak,” kata Timbalan Setiausaha Agung PN, Takiyuddin Hassan dalam satu kenyataan hari ini.
Minggu lalu, Jabatan Perdana Menteri mengumumkan bahawa ia menganjurkan beberapa siri rumah terbuka Aidilfitri dengan Anwar sebagai tetamu utama di tiga negeri yang dikuasai PN iaitu Kedah, Kelantan dan Terengganu, dengan tiga lagi acara seumpama itu akan diadakan di Selangor, Pulau Pinang dan Negeri Sembilan.
Semua enam negeri itu akan mengadakan PRN tahun ini dalam apa yang boleh menjadi masalah besar terhadap kerajaan Anwar, berikutan kehilangan sokongan orang Melayu dalam Pilihan Raya Umum tahun lepas yang menyaksikan kedua-dua gabungan Pakatan Harapan dan Barisan Nasional kalah teruk di kerusi majoriti pengundi Melayu.
Putrajaya juga mengumumkan bahawa Kedah akan menjadi lokasi rumah terbuka Aidilfitri peringkat kebangsaan utama, satu langkah yang dilihat sebagai sebahagian daripada serangan pesona Anwar untuk memenangi kembali sokongan kritikal di kawasan Melayu.
Takiyuddin berkata tindakan untuk membawa sambutan Aidilfitri peringkat Persekutuan ke negeri-negeri yang bakal mengadakan PRN menyaksikan penyalahgunaan agensi dan jentera kerajaan “kerana motif politiknya sudah tidak boleh disorok lagi”.
Katanya, keputusan untuk menganjurkan sambutan Aidilfitri secara berlebih-lebihan sangat berlawanan dengan penyataan dasar dan komitmen kerajaan untuk berjimat-cermat dan menghapuskan salah urus kewangan serta pembaziran.
“Kata-kata hanya akan membawa makna dan kesan sekiranya ia disusuli dengan langkah dan tindakan yang sama dan senada, bukan sebaliknya,” tambahnya.
Takiyuddin berkata menganjurkan sambutan secara berlebih-lebihan dan keterlaluan memperlihatkan bahawa ia hanya “menjolok mata dan tidak wajar dipertahankan”.
“Ini kerana ia tidak lagi boleh dipisahkan daripada motif politik dan persaingan pengaruh menjelang PRN yang bakal berlaku beberapa bulan sahaja lagi.
“Retorik basi dan sumbang kononnya PAS dan sekarang ini PN adalah parti yang 'menunggang agama' untuk tujuan politik nampaknya kini berbalik kepada pihak Kerajaan Pusat sendiri yang 'menculik' majlis penting tahunan Islam itu bagi mencapai matlamat kuasanya.


SOP pelitup muka tidak lagi wajib di luar bangunan, kata Khairy

Menteri Kesihatan Khairy Jamaluddin hari ini mengumumkan prosedur operasi standard (SOP) pemakaian pelitup muka tidak lagi wajib ketika berada di luar bangunan berkuatkuasa pada 1 Mei depan.Dalam sidang media hari ini, Khairy berkata pemakaian pelitup muka hanya diwajibkan di dalam kawasan tertutup (indoor) dan pengangkutan awam termasuk perkhidmatan e-hailing.Menurut Khairy, pelitup muka boleh ditanggalkan semasa melakukan senaman berat dalam bangunan, ketika makan dan minum, membuat persembahan atau memberi ucapan.Bagaimanapun, kementerian mengesyorkan amalan pemakaian pelitup muka diteruskan walaupun di kawasan terbuka terutama kepada mereka yang berisiko tinggi.Berhubung penjarakan fizikal, Khairy berkata SOP tersebut tidak lagi diperlukan.“Namun begitu, penjarakan fizikal digalakkan dalam keadaan tidak memakai pelitup muka,” katanya.Dalam pada itu, individu yang disahkan positif Covid-19 boleh dilepaskan daripada kuarantin pada hari keempat sekiranya mereka disahkan negatif berbanding sebelum ini di mana pesakit hanya dilepaskan pada hari ketujuh.Sekiranya mereka masih positif, pesakit perlu melengkapkan tempoh seminggu kuarantin.Berkenaan SOP imbasan kod QR MySejahtera, Khairy berkata ia tidak lagi diwajibkan ketika memasuki premis atau tempat awam.“Bagaimanapun saya menyeru supaya anda mengaktifkan fungsi MySJ Trace untuk tujuan pengesanan kontak.”Bagaimanapun individu yang tidak dibenarkan masuk ke premis hanya mereka yang disahkan positif dan individu dalam tempoh kuarantin kendiri.“Pihak pengurusan premis hendaklah menyemak status risiko individu dalam aplikasi MySejahtera yang akan memasuki premisnya.”Di bawah SOP yang dilonggarkan, ujian saringan sebelum berlepas dan semasa ketibaan bagi pengembara turut digugurkan untuk mereka yang berusia 13 tahun ke atas dan lengkap vaksinasi, pengembara yang mempunyai sejarah jangkitan Covid-19 dalam tempoh enam ke 60 hari dari tarikh sembuh dan pengembara berusia 12 tahun dan ke bawah tanpa mengira status vaksinasi.“Semua protokol ujian saringan digugurkan untuk kategori ini,” kata Khairy, sambil menambah bahawa pengembara yang tidak divaksinasi dan mereka yang masih belum melengkapkan vaksinasi mereka masih perlu menjalani ujian saringan.Pengembara yang mempunyai gejala Covid-19 semasa ketibaan juga akan diberitahu untuk menjalani ujian saringan di pintu masuk negara.Khairy juga berkata Semua senarai aktiviti yang tidak dibenarkan di dalam SOP Majlis Keselamatan Negara terbitan 1 April 2022 akan dibenarkan mulai 15 Mei.


Apakah Malaysia bakal kehilangan tapak warisan tamadunnya sekali lagi?

Malaysia mungkin kehilangan satu lagi tinggalan warisan sejarah atau tapak arkeologi terpenting tamadun kuno sekiranya tidak ada pihak berpengaruh tampil mempertahankannya.Tapak arkeologi Sungai Batu di Kedah itu mungkin banyak kali menyaksikan silih bergantinya generasi dan tamadun.Malangnya, usia warisan ketamadunan bangsa itu mungkin dibunuh generasi moden hari ini.Bahkan ia mungkin lenyap selama-lamanya sebagai sebuah lagi tinggalan sejarah peradaban Nusantara.Tapak seluas empat kilometer persegi itu terletak di kawasan ladang perusahaan kelapa sawit di Sungai Petani, satu kawasan tapak arkeologi yang ditemui penyelidik sejak 2009, ia adalah penemuan tapak tinggalan tamadun kuno berusia 2,000 tahun.Ia juga direkodkan sebagai sebuah peninggalan tamadun yang tidak pernah direkod sebelum ini.Aktiviti peleburan besi turut ditemui di tapak arkeologi. Gambar: FacebookPeninggalan itu dipercayai sebagai peninggalan purba yang lebih tua dari Angkor Wat di Kemboja dan Borobudur di Indonesia yang dicatatkan dibina pada abad ke-9 dan ke-12.Tapak itu juga diisytiharkan sebagai tinggalan peradaban tertua di Asia Tenggara oleh lima badan arkeologi yang mewakili peradaban utama di dunia, iaitu Mesopotamia, Indus, Mesoamerika , China, dan Rom.Manusia yang pernah tinggal di sana hilang sejak berabad-abad yang lalu selepas zaman baru atau kontemporari muncul.Selepas sekian lama ditinggalkan, tapak itu ditumbuhi hutan dan binaan strukturnya sukar disingkap pandangan.Kehadiran zaman moden menyaksikan tapak itu kemudiannya diratakan bagi memulakan penanaman ladang getah, dan kemudian ia ditukar kepada ladang kelapa sawit yang ketika ini mengelilinginya.Kawasan tapak arkeologi di Sungai Batu, Kedah. Gambar: FacebookPengarah dan Profesor Madya Pusat Arkeologi Global (PPAG) USM, Dr Mokhtar Saidin berkata artifak yang digali itu menyingkap banyak rahsia kepada dunia moden.“Kita mempunyai bukti kewujudan peradaban di sana seawal 50SM, bahkan kami tidak menolak kemungkinan jangka waktu itu lebih awal. Oleh itu, tapak Sungai Batu, berdasarkan jangka masa usianya, merupakan peradaban tertua di Asia Tenggara.”Mokhtar turut berkata ahli arkeologi menemui sisa-sisa kegiatan peleburan besi dan sebuah jeti sungai, yang menunjukkan wujudnya aktviti perdagangan.Tapak itu juga, katanya, jelas merupakan kawasan sejarah dan arkeologi yang penting ketika ini.Malangnya, bukan sahaja ia tidak dilindungi, sejak 2008 beberapa penempatan setinggan didirikan di kawasan tersebut dan ia hanya dipisahkan dengan sebuah pagar.Penempatan setinggan itu juga menjadi sebab kawasan tapak itu sukar ditemui.Namun, masalah turut berlaku apabila kawasan penempatan setinggan itu didirikan di tanah milik kerajaan negeri sementara tapak arkeologi tersebut diselia kerajaan persekutuan.“Penempatan itu terdiri dari 20 rumah dan terletak kurang dari 10 meter di mana kerja-kerja arkeologi dilakukan,” kata seorang aktivis tempatan, Nur Dini.Katanya lagi, sekiranya pelawat datang, pemandangan pertama yang dilihat adalah sebuah madrasah setinggan tahfiz al-Quran.“Pada tahun 2014, kerajaan Kedah memberikan arahan supaya madrasah tersebut berpindah namun pihak madarasah menuntut pampasan sebanyak RM1 juta bagi berpindah dari kawasan itu,” kata Nur Dini kepada MalaysiaNow.“Ini bermaksud penempatan itu akan terus ada, sementara para penyelidik pula terpaksa memindahkan barang-barang penyelidikan dan semua peralatan ke tempat lain,” katanya.Baru-baru ini, kerajaan negeri turut meluluskan rancangan untuk membina sebatang jalan di kawasan penempatan tersebut merentasi tapak arkeologi.Nur Dini menambah, para penyelidik dibenarkan untuk meninjau kawasan pembinaan jalan tersebut bagi memastikan tiada artifak kuno yang tertimbus ketika ia dibina.“Masalahnya adalah, para penyelidik tidak dapat periksa tanah secara menyeluruh ekoran kawasan penempatan itu dan bangunan tahfiz,” katanya.“Ia terletak di depan tapak arkeologi itu yang kita tahu mengandungi tinggalan sejarah yang tidak ternilai.”Nur Dini turut menyiarkan isu tersebut di akaun media sosialnya.Dia menyentuh isu pembinaan jalan raya dan ancaman lenyapnya sebuah kawasan artifak berharga negara.Susulan itu, ia menjadi topik hangat bagi peminat sejarah tanah air.Dalam sebuah respons, Menteri Besar Kedah Muhammad Sanusi Md Nor baru-baru ini berkata kerajaan negeri sedang berusaha untuk mencari jalan keluar kepada masalah tersebut.Namun, beliau berkata sebahagian besar penduduk miskin kawasan setinggan itu sukar untuk berpindah rumah.MalaysiaNow masih berusaha menghubungi Mokhtar untuk mendapatkan ulasan mengenainya.Sebelum ini, Mokhtar turut mendedahkan mengenai kehilangan tragik begitu banyak artifak di Sungai Batu.Menurutnya, perkara itu berlaku berpunca daripada penempatan haram dan aktiviti rawatan tanah dalam aktiviti perladangan.“Sepatutnya ada lebih banyak sisa tinggalan, seperti manik dan perkakas. Saya pasti sudah ada orang curi.“Sebenarnya, hampir satu meter tanah atas, artifak-artifak pada lapisan itu dikeluarkan,” katanya.Selain itu, Mokhtar turut menambah usaha penggalian dimulakan tepat pada waktunya.“Sekiranya kita tiba lewat, semua penemuan itu pasti sudah hilang.”Penempatan itu bukan satu-satunya ancaman yang perlu dihadapi tapak tinggalan kuno tersebut.Nur Dini berkata sebahagian besar tapak itu juga adalah milik sebuah syarikat pemaju.“Wujud perancangan untuk membina projek perumahan di lokasi tapak itu ditemui. Seorang pemaju telah menjadi pemilik tanah itu ketika kerja-kerja penggalian bermula,” katanya lagi.“Jentera pemaju juga sudah siap untuk beroperasi, namun setelah mengadakan pertemuan dengan exco negeri, pemaju menangguhkan projeknya.“Mereka menunggu kerajaan negeri membeli tanah mereka itu,” katanya.Satu insiden juga pernah berlaku berkenaan tapak arkeologi tersebut menunjukkan kurangnya kesedaran wujud ancaman struktur sejarah di tapak itu dilenyapkan.Pada 2013, tapak arkeologi yang dinamakan Kuil No 11 di kawasan diratakan dan lenyap sama sekali pada tahun 2013 ketika kerja pembinaan dilaksanakan.Profesor di Institut Pemikiran dan Peradaban Islam Antarabangsa (ISTAC) Ahmad Murad Merican berkata kerajaan perlu bersungguh-sungguh dalam menyelesaikan isu tersebut demi mempertahankan tinggalan sejarah negara.“Sebuah akta arkeologi yang komprehensif diperlukan bagi mentadbir kerja-kerja di sana dan mengatur penyelidikan, penggalian, pemeliharaan, pemuliharaan, promosi, kemudahan, dan juga kewangan yang diperlukan,” katanya kepada MalaysiaNow.“Semua itu harus berada di bawah satu bidang kuasa. Akta itu juga harus dilaksanakan oleh sebuah jawatankuasa dan bidang kuasa mereka sepatutnya mengatasi kerajaan tempatan dan negeri.”Beliau menambah kerajaan harus memandang perkara ini sebagai sebuah pelaburan tetap yang bukan sekadar dapat menarik pelancong, apa yang perlu dilakukan adalah memperkaya naratif besar negara ini.“Kita harus promosikan fakta bahawa Malaysia bukan baru berumur 60 tahun, usianya bahkan melangkaui 2500 tahun.“Namun kita harus mulakan sekarang,” katanya.


Angka korban akibat siklon meningkat kepada 29 orang di Myanmar

Angka kematian akibat Siklon Mocha yang melanda Teluk Benggala meningkat semalam ketika ia bergerak menuju ke barat Myanmar dengan 29 orang dilaporkan terkorban.
Siklon Mocha mendarat di antara Cox's Bazar di Bangladesh dan Sittwe Myanmar yang membawa angin sehingga 195 km per jam, ribut terbesar yang melanda Teluk Benggala dalam tempoh lebih sedekad.
Ribut itu sebahagian besarnya berlaku lewat Ahad, melanda kem pelarian yang menempatkan hampir sejuta etnik Rohingya di Bangladesh, di mana pegawai berkata tiada kematian dilaporkan.
Sebanyak 24 orang terbunuh di kawasan perkampungan Khaung Doke Kar di barat laut Sittwe, kata seorang ketua kem Rohingya kepada AFP, yang meminta namanya dirahsiakan kerana bimbang dikenakan tindakan oleh tentera junta.
Katanya, beberapa orang lagi dikhuatiri hilang dari kawasan rendah, yang menjadi rumah kepada perkampungan etnik Rohingya dan kem IDP.
Rakaman AFP dari kawasan itu menunjukkan bot nelayan pecah menjadi serpihan dan bertebaran berdekatan pantai.
Sekurang-kurangnya lima orang terbunuh di Myanmar dan "beberapa penduduk" cedera, kata tentera junta tentera dalam satu kenyataan sebelum ini namun angka sebenar tidak dibutirkan.
Junta berkata, lebih 860 rumah dan 14 hospital atau klinik rosak teruk di seluruh negara.
Menurut penjejak siklon, komunikasi dengan ibu negeri Rakhine yang menempatkan kira-kira 150,000 orang masih tergendala pada Isnin.
Ratusan penduduk yang berlindung di kawasan lebih tinggi kembali ke bandar di sepanjang jalan yang dipenuhi pokok, tiang dan kabel elektrik yang tumbang, kata wartawan AFP.
Sekurang-kurangnya lima maut di bandar itu dan kira-kira 25 orang cedera, kata pekerja penyelamat tempatan Ko Lin Lin kepada AFP.
Bagaimanapun, AFP tidak dapat mengesahkan sama ada mangsa yang terkorban itu termasuk dalam jumlah kematian seperti dalam kenyataan junta.
Mocha membadai pada Ahad, membawa gelombang ribut dan angin kencang yang meruntuhkan sebuah menara komunikasi di Sittwe, menurut imej yang diterbitkan di media sosial.
“Saya berada di sebuah biara Buddha ketika ribut datang,” kata seorang penduduk kepada AFP.
"Dewan solat dan dewan makan sami runtuh. Kami terpaksa berpindah dari bangunan ini dan bangunan itu. Sekarang laluan keluar masuk terhalang disebabkan pokok dan tiang tumbang.”
Media bersekutu Junta melaporkan bahawa ribut menyebabkan ratusan stesen pangkalan, yang menyambungkan telefon mudah alih ke rangkaian, tidak dapat digunakan di Rakhine.


Kes harian Covid-19 dijangka turun 500 Mei depan

Kementerian kesihatan Malaysia (KKM) menjangkakan 500 kes harian positif Covid-19 menjelang Mei ini, bergantung kepada tahap kepatuhan rakyat terhadap prosedur operasi standard (SOP) yang ditetapkan kerajaan, kata Menterinya Dr Adham Baba.Beliau berkata jangkaan itu dibuat berdasarkan trend penurunan nilai kebolehjangkitan (RT) atau R-naught (R0) iaitu 0.87 semalam berbanding 0.9 pada 28 Februari lepas.“Namun begitu, sekiranya SOP tidak dipatuhi, RT dijangkakan meningkat semula melebihi 1.0, begitu juga bilangan kes harian,” katanya pada sidang media mengenai perkembangan program imunisasi Covid-19 kebangsaan (PICK), hari ini.Sehingga semalam, katanya kebanyakan negeri telah mencapai nilai RT kurang 1.0 kecuali Terengganu dan Pulau Pinang.Mengenai taburan kes Covid-19 mengikut daerah di Semenanjung, Dr Adham berkata bagi tempoh 28 Feb hingga 14 Mac, zon hijau telah meningkat daripada enam daerah kepada 11 daerah.Daerah terbabit adalah empat di Kedah, masing-masing dua di Pahang dan Perak manakala masing-masing satu di Kelantan, Terengganu dan Negeri Sembilan.Dalam tempoh sama juga berlaku pengurangan zon merah iaitu daripada 42 daerah turun kepada 35 daerah yang direkodkan di Semenanjung, manakala zon kuning meningkat daripada 31 daerah kepada 37 daerah.


6 Julai dengar permohonan rayuan ibu tunggal bantah campur tangan MAIPs

Mahkamah Persekutuan menetapkan 6 Julai ini sebagai tarikh untuk mendengar permohonan kebenaran merayu ibu tunggal Loh Siew Hong bagi mencabar keputusan Mahkamah Rayuan membenarkan Majlis Agama Islam dan Adat Istiadat Melayu Perlis (MAIPs) menjadi pencelah dalam prosiding penceraian wanita berkenaan.
Peguam Danial Farhan Zainul Rijal, ketika dihubungi, berkata tarikh itu ditetapkan semasa pengurusan kes secara dalam talian hari ini  di hadapan Timbalan Pendaftar, Rosidah Roslee, yang turut disertai peguam J. Gunamalar yang mewakili Loh.
Loh, 36, memfailkan permohonan kebenaran merayu bulan lalu bagi mencabar keputusan Mahkamah Rayuan yang membenarkan MAIPs dijadikan responden kedua dalam petisyen penceraiannya dengan suami, Muhammad Nagahswaran Muniandy, membabitkan perintah hak penjagaan yang diberikan kepada ibu tunggal itu ke atas tiga anaknya.
Dalam petisyen perceraian itu, Loh telah diberikan hak penjagaan dan kawalan tunggal bagi tiga anaknya iaitu pasangan kembar perempuan berusia 15 tahun serta seorang kanak-kanak lelaki berusia 11 tahun.
Pada 7 Feb lalu, panel tiga hakim Mahkamah Rayuan memutuskan berdasarkan dua peruntukan iaitu Aturan 15 Kaedah-kaedah Mahkamah 2012 dan Seksyen 96 Akta Membaharui Undang-undang (Perkahwinan dan Perceraian) 1976, ia memberikan MAIPs hak undang-undang untuk mencelah.
Pada 15 Jun 2022, Mahkamah Tinggi Kuala Lumpur, menolak permohonan MAIPs untuk menjadi pencelah dalam prosiding perceraian pasangan itu bagi meminda perintah penjagaan anak pasangan itu yang diberikan kepada Loh untuk membolehkannya menyediakan pendidikan dan latihan yang Islamik serta zakat kepada ketiga-tiga kanak-kanak yang turut memeluk agama Islam bersama bapa mereka.
Pada 21 Februari 2022, tiga beradik itu yang berada di bawah jagaan Jabatan Kebajikan Masyarakat (JKM) diserahkan kepada Loh selepas Mahkamah Tinggi membenarkan permohonan habeas corpusnya.
Loh juga memfailkan permohonan semakan kehakiman untuk mencabar penukaran agama anaknya kepada agama Islam yang didakwa dilakukan oleh bekas suaminya tanpa persetujuan beliau.
Mahkamah Tinggi menetapkan 11 Mei ini untuk keputusan.
Semalam, Muhammad Nagahswaran, yang didakwa melarikan tiga anaknya dan mendaftarkan mereka sebagai mualaf tanpa kebenaran bekas isterinya, didenda RM20,000 oleh Mahkamah Tinggi Kuala Lumpur kerana menghina mahkamah.


Pilihan raya kecil mungkin diadakan di Sabah selepas Adun Sindumin letak jawatan

Bekas ketua penerangan Warisan Yusof Yacob yang baru-baru ini keluar daripada parti itu dan menyatakan dirinya bebas telah meletakkan jawatannya sebagai ahli Dewan Undangan Negeri (Adun), MalaysiaNow difahamkan.Yusof, yang meninggalkan Warisan awal bulan ini, meletakkan jawatan sebagai Adun Sindumin hari ini, kata sumber yang mengetahui perkara tersebut.“Ya, YB Sindumin telah letak jawatan,” kata sumber itu kepada MalaysiaNow. “Kerusi (DUN) kosong mesti diisi sebelum penggal berakhir.”Sumber tersebut turut berkata speaker DUN Sabah dijangka akan membuat pengumuman mengenai perkara itu dalam masa terdekat, “mungkin pada Isnin”.Yusof berkata dirinya keluar Warisan kerana ingin membantu penduduk di kawasannya dan daerah Sipitang bagi menyelesaikan masalah yang dihadapi mereka.Beliau memenangi kerusi DUN Sindumin pada Pilihan Raya Umum ke-14 dalam pertandingan tiga penjuru dengan majoriti 760 undi.Beliau berjaya mengekalkan kerusi itu pada PRN Sabah tahun lalu, memenangi pertarungan enam penjuru dengan majoriti 424 undi.Spekulasi peletakan jawatannya sebagai Adun telah beredar di media sosial sejak beberapa hari lalu namun beliau menafikan pernah menandatangani surat peletakan jawatan.


Negeri Sembilan rekod lebih 1,000 kes cerai pasangan Islam setakat September

Jabatan Hal Ehwal Agama Islam Negeri Sembilan (JHEAINS) dan Mahkamah Syariah negeri merekodkan 1,064 kes perceraian bagi pasangan Islam sejak Januari hingga September lepas, persidangan Dewan Undangan Negeri (DUN) diberitahu hari ini.Menteri Besar Negeri Sembilan Aminuddin Harun berkata angka itu dilihat rendah berbanding jumlah kes bagi keseluruhan tahun lepas dengan 2,563 manakala sebanyak 3,177 kes direkodkan pada 2019.“Bagi kes perceraian melibatkan pasangan bukan Islam pula, sebanyak 1,418 kes dicatatkan Jabatan Pendaftaran Negara (JPN) bagi tempoh 2019 hingga 31 Ogos tahun ini,” katanya pada sesi soal jawab lisan.Beliau berkata demikian bagi menjawab soalan Mohd Isam Mohd Isa (BN-Gemencheh) mengenai jumlah kes perceraian bagi 2019, 2020 dan 2021 dan jenis bantuan dan khidmat nasihat yang diberikan.Aminuddin berkata JHEAINS telah menyediakan bantuan khidmat nasihat kepada pasangan suami isteri yang memerlukan sesi runding cara selain turut berkolaborasi dengan beberapa agensi termasuk Jabatan Kebajikan Masyarakat bagi memberi bimbingan kepada pasangan bermasalah.“Kita juga turut mengadakan program kesedaran secara dalam talian untuk memberi kefahaman mengenai pasangan masing-masing dan aspek rumah tangga sepanjang tempoh pandemik Covid-19,” katanya.


87.1% remaja lengkap divaksinasi

Seramai 2,740,609 individu atau 87.1% daripada populasi remaja berusia antara 12 hingga 17 tahun telah lengkap menerima dos vaksin Covid-19, setakat 11.59 malam tadi.Berdasarkan data kementerian kesihatan melalui  portal CovidNow, seramai 2,837,402 individu atau 90.2% daripada kumpulan itu telah menerima sekurang-kurangnya satu dos vaksin.Sementara seramai 22,827,262 individu atau 97.5% daripada populasi dewasa telah melengkapkan dos vaksin mereka, manakala 23,129,645 atau 98.8% telah menerima sekurang-kurangnya satu dos vaksin.Sebanyak 177,272 dos vaksin telah diberikan semalam, melibatkan 169,380 dos penggalak, 4,675 dos kedua dan 3,217 dos pertama.Ini menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 56,394,970 dos vaksin dengan 5,055,934 adalah dos penggalak.


Sukar jadi ‘well informed’ dalam lambakan maklumat

Rasanya tiada sesiapa yang dapat mengikuti semua perbahasan yang berlangsung di Dewan Rakyat walaupun terdapat dua Rang Undang-undang (RUU) penting dibentangkan, iaitu berkaitan merokok dan halangan ahli Parlimen melompat parti.
Hanya bagi mereka yang bertugas, sama ada para pegawai berkaitan atau pemberita yang membuat liputan, perbahasan-perbahasan mengenainya diikuti dengan sepenuhnya.
Begitu juga bagi mereka yang benar-benar berminat, barulah butir-butir mengenainya diambil berat.
Tetapi bagi orang ramai, mereka hanya sanggup mengetahuinya melalui berita, sama ada melalui tontonan di televisyen atau daripada hantaran dalam media sosial.
Segolongan pula membacanya dari portal-portal berita dan laman sesawang di internet.
Hanya segelintir saja yang masih membacanya di dada-dada akhbar.
Kebanyakan orang pula dirasakan tidak mengambil peduli tentang poltik.
Mereka berminat banyak perkara lain di dunia ini.
Terdapat banyak maklumat yang boleh mereka nikmati berhubung dengan apa yang diminatinya.
Namun semua warga negara yang layak mempunyai satu undi untuk memilih ahli Parlimen mereka, sama ada yang bermaklumat (well informed) atau pun tidak.
Tentunya tidak semua mengundi berdasarkan pada pertimbangan daripada maklumat.
Tetapi tanpa maklumat, seseorang mengundi mengikut prasangkanya atau terpengaruh pada kempen pada detik akhir.
Ketika permulaan demokrasi diperkenalkan di Athens pada zaman purba, ia hanya melibatkan warga kota lelaki yang bukan hamba.
Warga kota lelaki bekerja di luar dengan banyak pergaulan dianggap memiliki maklumat mencukupi untuk mengundi.
Perempuan banyak menghabiskan masa di rumah dan tidak mempunyai maklumat mencukupi.
Hamba pula hanya mengetahui mengenai pekerjaannya.
Ketika demokrasi mula diperkenalkan pada zaman moden di Britain pada abad ke-19, ia juga hanya disertai oleh warga negara lelaki.
Maklumat hanya diperolehi dari akhbar yang kebanyakannya mengandungi berita perdagangan dan perniagaan.
Ia pula hanya dibaca oleh golongan "gentleman" (elit British).
Golongan pekerja dan peladang hanya memperoleh maklumat dari kedai-kedai minum "pub".
Jadi, apabila demokrasi berkembang di Britain, akhbar muncul sebagai komponen penting dalam kehidupan negara.
Ini kerana ia bukan saja merupakan penyalur maklumat tetapi pembentuk pandangan rakyat.
Maka perlunya kebebasan menerbitkan akhbar supaya pengundi dapat membaca pelbagai pandangan, dan dari situ memilih wakil mereka di Parlimen.
Di Malaya, ketika pilihan raya pertama diadakan pada tahun 1955, maklumat yang diperoleh orang ramai hanyalah melalui radio, akhbar dan risalah-risalah, di samping tayangan Filem Negara yang diadakan secara bergerak ke kampung-kampung.
Kesemuanya dikawal oleh kerajaan kolonial.
Pada awal tahun 1980-an, di Malaysia kerajaan masih mengawal akhbar, radio dan televisyen.
Dari situlah rakyat memperolehi maklumat.
Adalah hampir mustahil rakyat memperoleh maklumat alternatif kecuali melalui ceramah, risalah dan buku.
Untuk menyampaikan mesej kerajaan juga mudah kerana rakyat biasa pasti menonton televisyen, mendengar radio dan membaca akhbar untuk mendapatkan hiburan, di samping berita.
Maka di tengah-tengah itulah, mesej kerajaan diletakkan.
Maka tidak hairanlah Barisan Nasional (BN) terus mampu menang pilihan raya.
Ketika itu, seseorang yang mahu menjadi rakyat terpelajar dan "well informed" cukup dengan membaca satu akhbar berbahasa Inggeris dan satu akhbar berbahasa Melayu di samping membaca majalah mingguan berita antarabangsa seperti Time, Newsweek, The Economist, Far Eastern Economic Review atau Asiaweek.
Bagi perspektif Malaysia, mereka boleh membaca Dewan Masyarakat dan Mastika, yang ketika itu merupakan majalah isu–isu semasa.
Untuk orang ramai, mereka cukup "well informed" dengan membaca sebuah saja akhbar iaitu sama ada dalam bahasa Melayu, Inggeris, China atau Tamil.
Sebagai pemberita awal tahun 80-an, setiap hari saya membaca semua akhbar dalam bahasa Melayu dan Inggeris, iaitu Utusan Melayu, Utusan Malaysia, Berita Harian, New Straits Times, The Star, Straits Echo dan Business Time.
Walaupun tiada pandangan alternatif dalam akhbar-akhbar tetapi ia sudah cukup bermaklumat untuk digunakan dalam pekerjaan dan kehidupan.
Bagi mendapatkan maklumat sokongan, seseorang perlu mnggunakan perpustakaan di tempat kerja atau perpustakaan awam.
Maknanya, dalam memperoleh maklumat, ia masih dalam tahap boleh diuruskan atau "manageable."
Tetapi kini keadaan amat berbeza dengan adanya teknologi internet, maka berlakulah lambakan maklumat.
Perubahan ini bagaimanapun bukan kerana teknologi semata-mata, ia adalah juga sebab sikap dan mentaliti kerajaan serta orang ramai.
Perubahan ini tidak datang serentak.
Ia bermula dengan komputer peribadi Apple Macintosh dan IBM compatible.
Diikuti dengan internet dan laman sesawamh.
Kemudian datang laptop dan telefon bimbit.
Tetapi perubahan mendadak berlaku apabila muncul telefon pintar, jalur lebar serta aplikasi.
Di dalamnya terdapat pula media sosial bermula dengan Twitter.
Sementara Google dan Wikipedia menyebabkan dunia tidak boleh toleh ke belakang.
Kerajaan menggalakkan pembaharuan ini dan rakyat menyambutnya.
Dalam lambakan maklumat ini, tiada sesiapa boleh mengakui dapat mengetahui kesemuanya.
Begitu juga, tiada alasan bagi sesiapa untuk mengatakan ia tidak mendapat maklumat.
Kebijaksanaan pada zaman maklumat ini adalah kemahiran untuk memilih maklumat supaya "well informed" (cukup bermaklumat) dan tidak "over informed" atau memiliki maklumat yang tidak relevan.
Hakikatnya keupayaan manusia untuk menyerap maklumat adalah terhad.
Melihat skrin telefon adalah meletihkan.
Lebih meletihkan daripada membaca bahan bercetak seperti buku, majalah dan akhbar.
Maka ada masanya seseorang wajar berehat daripada melihat sktin, baik telefon, komputer mahupun televisyen.
Berehat mata dan minda dengan melihat alam seperti pokok-pokok, sungai, tasik, laut, bukit, gunung, awan dan langit.
Lambakan maklumat dalam minda pula membawa kepada keletihan otak, tekanan emosi akibat maklumat negatif dan toksik yang akhirnya boleh memberi kesan kepada stres dan tekanan darah serta kesihatan umumnya.
Jadi kemahiran mengemudi lautan digital adalah penting dalam kehidupan hari ini.
Maklumat yang diterima oleh masyarakat pula adalah tidak seragam.
Kalau pada zaman pra-internet, rakyat membaca akhbar yang sama dan menonton saluran televisyen serupa tetapi kini orang menyerap maklumat dari sumber yang pelbagai.
Jadi masyarakat tidak dapat berkongsi maklumat dan pengalaman yang sama.
Setiap anggota masyarakat akan mencari dan mendapatkan maklumat dari saluran yang mereka minat.
Tentulah ada kalanya berlaku pertindihan maklumat untuk dikongsikan.
Tetapi kecenderungannya ialah mereka tidak berinteraksi dan masing-masing mempunyai persepsi tersendiri.
Maka dalam pilihan raya, akan muncul golongan penyokong tegar sesebuah parti yang mana mereka hanya mendapatkan maklumat daripada saluran yang selesa.
Polarisasi akan berlaku dengan setiap pihak enggan berganjak.
Untuk mendapatkan majoriti selesa lebih sukar.
Minoriti yang muncul pula bukannya kecil.
Ia besar dan mampu mengganggu majoriti yang memerintah.
Untuk pentadbiran yang berkesan, kompromi perlu dibuat dan sifatnya hendaklah inklusif.
Sesiapa yang menang tidak boleh ambil semua.
Sementara yang kalah tidak kehilangan segalanya.
Bukan seperti dahulu, wartawan sekarang tidak dapat mengetahui "semua perkara" lantaran lambakan maklumat.
Cabaran mereka adalah keupayaan mengetengahkan maklumat relevan.
Begitu juga dengan ahli-ahli politik.
Kini mereka perlukan pegawai-pegawai yang mahir mencerap maklumat relevan dari dunia digital tanpa sempadan.
Pegawai-pegawai lantikan politik yang baik ini tidak boleh diperolehi dengan serta-merta ketika seseorang ahli politik menjadi menteri.
Ia wajar dikenal pasti dari awal kerjaya ahli politik.
Barulah ahli-ahli politik memperoleh nasihat yang baik serta menjadi pembantu berkesan.
Kalau tidak, ahli politik tidak dapat menerima nasihat yang baik.
Ini kerana pada zaman ini, lambakan maklumat tidak membolehkan ahli politik dan pegawai-pegawainya mengetahui "semua perkara."
Akan ada perkara yang mereka tidak tahu walaupun ia dalam pengetahuan sebahagian rakyat.


Lagi peguam jadi sasaran di Singapura

Peguam negara Singapura menyasarkan seorang lagi peguam di republik itu dalam siri tindakan undang-undang menyasarkan mereka yang terlibat dalam pembelaan banduan bilik akhir warga Malaysia dengan memfailkan permohonan di Mahkamah Tinggi bagi mendapatkan perintah komital terhadap Charles Yeo.Menurut dokumen mahkamah yang dilihat MalaysiaNow, peguam negara mendakwa Yeo mengkritik sistem keadilan Singapura dalam hantaran akaun aplikasi Instagram.Prosiding itu dimulakan berikutan kritikannya terhadap keputusan mahkamah yang memihak kepada seorang peguam kanan yang dituduh silap dalam mengurus wasiat perdana menteri pertama Singapura, mendiang Lee Kuan Yew.Peguam Kwa Kim Li, dituduh oleh dua anak mendiang gagal melaksanakan wasiat bapa mereka.Lee Hsien Yang dan Lee Wei Ling yang merupakan adik kepada Perdana Menteri Lee Hsien Loong turut menuduh Kwa membocorkan perkara sulit dalam wasiat itu dengan menghantar rekod komunikasi kepada abang mereka.Bagaimanapun, aduan mereka ditolak pada Mac oleh badan peguam tertinggi di Singapura, Persatuan Undang-Undang, di mana keputusan itu turut dipakai oleh Mahkamah Rayuan.Yeo menjadi sasaran terbaru tindakan peguam negara yang disifatkan oleh pengkritik sebagai satu intimidasi terhadap peguam yang mencabar pendirian kerajaan berkait hukuman mati di negara itu.Singapura menjalankan beberapa pelaksaanaan hukuman mati dalam beberapa minggu kebelakangan ini walaupun ia mengundang kecaman antarabangsa.Pengkritik menyatakan kebimbangan berhubung undang-undang keras Singapura tersebut di mana ia dilihat sering tertumpu kepada keldai dadah yang berasal daripada keluarga miskin sementara dalang sebenar yang mengupah mereka kekal bebas.Awal tahun ini, Yeo mewakili dua lelaki kurang upaya (OKU) mental; warga Singapura Roslan Bakar dan warga Malaysia Pausi Jefridin dalam usaha menghentikan hukuman mati ke atas mereka atas sabitan kesalahan dadah.Disebabkan permohonan Yeo, Presiden Singapura Halimah Yacob memberi kelonggaran kepada dua banduan bilik akhir itu dengan mengeluarkan perintah tangguh pelaksanaan hukuman gantung terhadap meeka.Sejak itu, Yeo menerima tindakan mahkamah di mana beliau dituntut membayar kos punitif oleh peguam negara berjumlah S$35,000.Rakan peguamnya, Violet Netto dan M Ravi turut menjadi sasaran pihak berkuasa.Violet kini disiasat polis atas tuduhan memberikan khidmatnya tanpa sijil amalan guaman yang sah.Sementara Ravi pula terpaksa berdepan tujuh siasatan tatatertib profesional yang boleh menyebabkan beliau didenda, digantung atau digugurkan daripada tugas guaman.Beliau turut berdepan tiga prosiding menghina mahkamah dan disiasat pihak polis.Violet dan Ravi mewakili seorang banduan bilik akhir OKU, Nagaenthran K Dharmalingam yang menjalani hukuman mati pada 27 April lalu walaupun mendapat bantahan antarabangsa.


Bagi Mahathir, Najib masih ungguli senarai pemimpin terburuk di Malaysia

Langkah Sheraton yang menyaksikan kerajaan Perikatan Nasional (PN) didirikan di atas runtuhan pentadbiran Pakatan Harapan (PH) sudah pun setahun lebih berlalu, Dr Mahathir Mohamad masih tetap tidak berganjak mengkritik Muhyiddin Yassin dan bekas ahli Kabinetnya yang disifatkan “merampas” kemenangan pada Pilihan Raya Umum (PRU) 2018.Namun, komen paling keras beliau masih dihalakan terhadap Najib Razak, orang yang bertanggungjawab membuat Mahathir keluar dari Umno lima tahun lalu susulan skandal 1MDB.“Mana-mana blok kerajaan yang ada Najib akan jadi buruk,” katanya kepada MalaysiaNow selepas ditanya mengapa masih tidak boleh berdamai dengan kerajaan yang dipimpin Muhyiddin, walaupun perdana menteri PN itu jelas tidak memiliki hubungan yang baik dengan Najib.Ketika menjelaskan beberapa hal mengenai Najib, Mahathir tidak meninggalkan beberapa kata kunci.“Lelaki ini dikenali sebagai penjenayah. Curi sejumlah besar wang, gubah wang haram dan macam-macam (jenayah lagi). Dia juga didapati bersalah atas tujuh pertuduhan sehingga dijatuhi hukuman penjara 12 tahun,” katanya, merujuk sabitan tujuh pertuduhan ke atas Najib berkaitan kes SRC International yang berkait dengan 1MDB.Dalam kes itu juga, kerajaan menemui jutaan dolar ditemui di dalam akaun bank peribadinya.Bagaimanapun, berbanding Najib, Mahathir sangat memandang tinggi terhadap bapa Najib, Abdul Razak Hussein.“Tun Razak dianggap sebagai perdana menteri terbaik yang pernah kita miliki. Oleh itu, saya fikir anak lelakinya sekurang-kurangnya akan jadi macam Tun Razak.“Tetapi ternyata, (Najib) jadi pemimpin paling teruk,” katanya“Dia sudah curi wang, bukan satu atau dua dolar, tetapi jutaan dolar. Seluruh dunia kutuk negara ini, dari harimau Asia, kita menurun jadi kleptokrasi, sebuah negara yang diperintah oleh pencuri. Itulah yang terjadi ketika Najib menjadi perdana menteri.”Menurut Mahathir, punca penolakannya untuk menyokong Muhyiddin adalah kerana beliau berpandangan kerajaan PN memberi Najib peluang baru untuk hidup semula.“Kami janji kepada rakyat selama pilihan raya bahawa kami akan jatuhkan Najib, dan kami berjaya lakukannya, tetapi sekarang anda lakukan sebaliknya, anda sebenarnya sudah membantu Najib mendapatkan semula kedudukan dalam kerajaan. Itu yang saya tak dapat terima,” katanya kepada MalaysiaNow dalam sejam temu bual bersama beliau menumpukan isu-isu berkisar politik, satu subjek yang beliau bicarakan dengan penuh semangat walaupun berada di luar tampuk kuasa pentadbiran.Dr Mahathir Mohamad ketika menjawab soalan MalaysiaNow di pejabat beliau di Putrajaya.Dua tahun lalu, ahli politik berusia 95 tahun itu mencapai satu lagi kejayaan: beliau yang dianggap sebagai perdana menteri paling lama berkhidmat di Malaysia, turut digelar sebagai perdana menteri tertua di dunia.Namun pada Februari 2020, Mahathir mengundurkan diri setelah hampir dua tahun menjadi perdana menteri.Beliau berulang kali berkata pengunduran dirinya adalah kerana dirinya tidak lagi mendapat sokongan majoriti.Bagaimanapun, pengkritik menyalahkan beliau kerana mencetuskan kejatuhan kerajaan PH, dan mulai bersikap dingin.Ketika ini, Mahathir menerima pengunjung di Yayasan Kepimpinan Perdana, sebuah kompleks yang tersorok oleh bangunan lain di Putrajaya, kota yang beliau bina sebelum mengundurkan diri setelah 22 tahun berkuasa.Namun, sejak tidak lagi memegang kuasa pentadiran, Mahathir selalu memiliki masalah dengan tiga lagi penyewa yang mendiami Seri Perdana, kediaman rasmi perdana menteri tidak jauh dari situ.Selain beliau, rumah itu juga dihuni tiga lagi bekas perdana menteri lain: Abdullah Badawi, Najib Razak, dan sekarang, Muhyiddin Yassin.Namun hanya Najib yang sukar untuk beliau terima, mengenangkan pendedahan mengejutkan bagaimana berbilion dolar dari 1MDB masuk ke dalam akaun bank peribadi Najib.Temu bual ekslusif bersama Dr Mahathir Mohamad membincangkan politik semasa di Yayasan Kepimpinan Perdana.Mahathir sangat komited ketika menyingkirkan Najib, sehingga beliau menguburkan permusuhan dengan pesaingnya, Anwar Ibrahim, orang yang dianggap musuh politik utamanya satu ketika dulu.Bagi seorang lelaki yang dianggap sebagai diktator oleh musuhnya itu, ia adalah sebuah kompromi yang besar.Najib adalah antara ahli Parlimen Umno yang memberikan sokongan kepada Muhyiddin untuk membentuk kerajaan.Namun, Muhyiddin secara terang-terangan menolak untuk menyelamatkan Najib daripada pelbagai pertuduhan rasuah yang dihadapinya.Pun begitu, Mahathir masih belum bersedia untuk menerima kerajaan PN yang diketuai Muhyiddin.Hingga hari ini, beliau menegaskan Muhyiddin menolong Najib.“(Dia tolong) namun tidak sampai lepaskan Najib, itulah apa yang Najib mahu,” Akui Mahathir.“Tetapi di sisi lain, Muhyiddin menerapkan jenis kerajaan sama seperti Najib,” kata Mahathir mendakwa Muhyiddin menawarkan jawatan kerajaan sebagai pertukaran sokongan politik.Mahathir juga dilihat tidak senang dengan pendekatan Bersatu, parti yang diasaskannya bersama Muhyiddin.“Dia sampai tukar Bersatu daripada parti Melayu menjadi parti berbilang kaum. Apa yang dilakukan Muhyiddin sama sekali bertentangan dengan apa yang dia janji untuk laksanakan ketika bersama saya dalam Bersatu,” katanya.Mahathir menegaskan “kluster mahkamah” – istilah pandemik yang digunakan terhadap Najib dan bekas pemimpin kerajaan lain yang menghadapi pertuduhan rasuah di mahkamah – tidak sepatutnya bergantung dengan sokongan politik.“Apa yang terjadi ketika ini dia bergantung pada mereka. Kluster mahkamah, ada kira-kira enam atau tujuh orang daripada mereka, jika orang-orang ini undurkan diri, kerajaan dia akan runtuh. Jadi dia bergantung pada mereka ini,” katanya.Bagi Mahathir, kritikan Najib terhadap Muhyiddin adalah tidak relevan.“Dia masih harap dapat tekan Muhyiddin bantu elak dirinya dari dipenjarakan.”Pada bulan Julai tahun lalu, hampir enam bulan selepas Muhyiddin berkuasa, Najib dijatuhi hukuman penjara 12 tahun bagi sabitan tujuh pertuduhan.Bagaimanapun, Mahathir masih tidak yakin.Bagi beliau, Muhyiddin yang pernah bergantung kepada Najib dan yang lain adalah hakikat bagaimana perdana menteri mendapat majoriti di Parlimen.“Dia (Muhyiddin) tidak mahu tolong mereka, tetapi pada masa yang sama, dia perlukan pertolongan mereka. Di sisi lain, mereka juga memerlukan pertolongannya. Jadi, situasinya sama,” tambahnya.Sejak sabitan kesnya tahun lalu, Najib muncul sebagai pengkritik terbesar Muhyiddin, menjadikan itu sebagai motivasi terpenting membuat hantaran harian di media sosial mengkritik kerajaan PN.Mahathir berkata walaupun semua apa yang dikatakan Najib itu benar, Najib masih tidak dapat buat apa yang dikatakannya.Mahathir turut menegaskan Najib tidak mempunyai pilihan lain selain menyokong PN, termasuk menyokong Belanjawan 2021 pada Disember lalu.Jadi, persoalannya adakah Najib masih memiliki masa depan cerah dalam politik?“Najib fikir kalau dia dapat pengampunan, dia akan jadi perdana menteri lagi sekali. Itulah matlamatnya ketika ini, dia tidak dapat cukup sokongan untuk gulingkan Muhyiddin.“Di Parlimen, dia akan berikan sokongan, di luar, dia tunjuk seolah-olah menentang Muhyiddin,” jelasnya.


Tiada perarakan 'doktor mogok' di Johor

Tiada perarakan kecil atau demonstrasi awam dikesan berlaku di fasiliti kesihatan awam di negeri ini susulan mogok yang dilancarkan doktor kontrak mulai hari ini hingga Rabu.
Pengerusi Jawatankuasa Kesihatan dan Perpaduan Johor Ling Tian Soon berkata pemantauan di fasiliti kerajaan sejak pagi tadi mendapati perkhidmatan perawatan pesakit di klinik kesihatan dan hospital serta semua prosedur elektif yang dijadualkan, berjalan lancar seperti biasa.
Katanya tiada kesesakan luar biasa di fasiliti kesihatan awam negeri ini dan bilangan pegawai perubatan yang tidak hadir bertugas atau bercuti juga terkawal.
"Pemantauan berterusan dilakukan oleh semua Ketua Pusat Tanggungjawab bagi memastikan penyampaian perkhidmatan kesihatan kepada pesakit sama ada di klinik atau hospital negeri ini berjalan lancar.
"Segala permasalahan pasti ada penyelesaian, namun mengadakan mogok bukanlah solusi terbaik.
"Saya berterima kasih kepada doktor-doktor kontrak di Johor kerana tidak membabitkan diri dalam rancangan untuk mogok selama tiga hari dan terus menawarkan khidmat yang terbaik untuk semua pesakit," katanya dalam kenyataan hari ini.
Menurutnya sebagai wakil kepada kerajaan negeri, beliau terbuka untuk mendengar rintihan doktor kontrak supaya dapat menyampaikan hasrat mereka kepada kementerian meskipun perkara itu bukan di bawah bidang kuasa kerajaan negeri.
Dalam pada itu, Tian Soon mencadangkan Kabinet menubuhkan Jawatankuasa Peringkat Tertinggi menggabungkan beberapa kementerian dan agensi termasuk Ketua Setiausaha Negara (KSN) bagi menangani isu doktor kontrak ini.
Terdahulu tular di laman sosial mengenai doktor kontrak merancang melakukan mogok selama tiga hari di seluruh negara bermula hari ini kerana dikatakan kecewa dan tertekan dengan sistem penjagaan kesihatan negara.
Kumpulan doktor kontrak itu juga dilaporkan tidak berganjak daripada keputusan mereka untuk meneruskan tindakan tersebut, meskipun telah dinasihatkan KKM untuk tidak berbuat demikian.


Covid-19: Catat 251 kes, tiada kematian

Sejumlah 251 kes baru Covid-19 direkodkan semalam menjadikan jumlah keseluruhan sebanyak 5,036,593 kes.
Tiada pesakit dilaporkan sembuh, menjadikan jumlah keseluruhan kes sembuh kekal sebanyak 4,989,861.
Ketika ini, 9,790 kes aktif direkodkan di mana 9,374 atau 95.8% daripadanya menjalani kuarantin kendiri.
Tiada pesakit ditempatkan ke pusat kuarantin sementara 401 (4.1%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 15 kes dan 9 daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,942 orang.


Hakim nasihat pendakwaan, pembelaan kes Bella kerjasama kongsi maklumat

Hakim Mahkamah Sesyen hari ini menasihatkan pihak pendakwaan dan pembelaan dalam perbicaraan kes pengasas Rumah Bonda yang dituduh mengabai dan menganiaya Bella, remaja perempuan sindrom Down, agar bekerjasama dalam berkongsi maklumat berkaitan pengurusan kes termasuk penyelarasan saksi.Izralizam Sanusi yang mendengar perbicaraan kes itu berkata perkara berkaitan penyelarasan saksi adalah proses biasa dalam pengendalian di mahkamah.“Sebagaimana kita semua maklum pemilihan saksi-saksi ditawarkan oleh pihak pendakwaan adalah atas budi bicara pihak pendakwaan, bila-bila pihak pendakwaan boleh menyusun (saksi) yang mana boleh dipanggil dan yang mana boleh ditawarkan.“Saya nasihatkan ya, itu proses biasa… itu adalah perkara asas yang semua orang patut tahu. Budi bicara tersebut adalah urusan pihak pendakwaan,” katanya sebelum perbicaraan kes Siti Bainun Ahd Razali itu bemula.Terdahulu, Izralizam menyoal pihak pendakwaan mengenai jumlah saksi yang akan dipanggil memberi keterangan dan timbalan pendakwa raya Zilfinaz Abbas menjawab “lebih kurang 10 saksi”.Seramai lapan saksi pendakwaan telah memberikan keterangan dalam kes itu dan hari ini saksi kelapan iaitu pegawai penyelidik undang-undang di sebuah firma guaman, Suhana Zam, 40, menyambung soal balas oleh pihak pembelaan.Sebelum ini, media melaporkan peguam pemerhati kes Bella mahu mendapatkan penjelasan lanjut berhubung beberapa perkara yang dilihat “tidak harmoni” dalam perbicaraan kes remaja sindrom down itu.Peguam Khairul Anwar Rahmat berkata antara perkara yang dibangkitkan adalah ketidakhadiran kali kedua Bella bagi sesi pengecaman di mahkamah pada Isnin lepas dan pihaknya tidak dimaklumkan oleh pihak pendakwaan lebih awal mengenai ketidakhadiran itu.Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan berusia 13 tahun itu, sehingga menyebabkan mangsa mengalami kecederaan fizikal serta emosi.Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.


Ribuan tandatangan petisyen tidak mahu Jeff Bezos kembali semula ke bumi

Dua petisyen di Change.org untuk menghentikan Jeff Bezos daripada kembali semula ke bumi dari program angkasa kini telah mengumpul hampir 50,000 tandatangan.Business Insider berkata petisyen yang paling banyak mengumpul tandatangan bertajuk: “Do not allow Jeff Bezos to return to Earth,” (Jangan benarkan Jeff Bezos kembali ke bumi).Bezos dijadualkan akan berlepas pada 20 Julai depan menggunakan roket New Shepard yang mengangkut manusia ke angkasa lepas.Pengasas firma penerokaan angkasa Blue Origin itu dan adiknya Mark Bezos akan turut melakukan perjalanan kembali selepas berlepas.Tiga hari selepas lelaki terkaya itu mengumumkan penerbangannya, dua petisyen telah dilancarkan supaya mereka tidak pulang semula ke bumi.Kedua-dua petisyen tersebut telah menerima ribuan tandatangan dalam hanya tempoh 10 hari.“Orang kaya bilionair sepatutnya tidak wujud atas bumi atau di angkasa lepas, dan sekiranya mereka memilih untuk ke angkasa lepas, mereka patut terus tinggal di sana,” kata petikan penjelasan petisyen tersebut.Beberapa tandatangan turut disertai alasan mengapa mereka menandatangani petisyen tersebut, antara alasan mereka termasuk “untuk kembali ke bumi adalah satu keistimewaan – bukannya hak”, dan “Bumi tak mahu orang seperti Jeff, Bill (Gates), Elon (Musk) dan bilionair macam mereka.”Jose Ortiz, orang yang bertanggungjawab memulakan salah satu petisyen tersebut berkata bahawa Bezos adalah “ketua kejahatan dari neraka dalam dominasi global”.Menurut laman sesawang itu, kedua-dua petisyen tersebut menyasarkan 25,000 tandatangan, menjadikan kedua-dua petisyen tersebut dua petisyen di Change.org yang memiliki tandatangan tertinggi.Bezos akan berlepas dalam penerbangan yang mengambil masa 11 minit ke luar orbit bumi menggunakan pesawat New Shepard bersama adiknya dan selorang pemenang yang tidak didedahkan namanya dalam sebuah lelongan Blue Origin yang dijual dengan harga AS$28 juta.Mereka akan duduk dalam sebuah kapsul berbentuk kubah yang menjadi mercu roket tersebut.Sebelum ini, New Shepard dilaporkan mencecah garisan Kármán – sempadan sejauh 100 kilometer di luar permukaan bumi – kapsul itu kemudiannya akan dipisahkan daripada pemangkin roket, dan masuk semula ke dalam atmosfera bumi, dan ia akan terapung menggunakan payung terjun sebelum kembali mencecah bumi.Pada 7 Jun lalu, Bezos berkata dalam sebuah video Instagram, “Saya mahu naik pesawat ini kerana ini adalah satu perkara yang sudah lama saya mahu lakukan. Ia adalah satu kembara yang penting untuk saya.”


Remaja 16 tahun maut ditembak tentera Israel di Tebing Barat

Seorang remaja Palestin berusia 16 tahun maut ditembak tentera Israel pada Rabu malam berhampiran bandar Nablus di utara Tebing Barat, menurut pegawai perubatan dan saksi kejadian.Kementerian kesihatan Palestin dalam satu kenyataan berkata mangsa ditembak ketika penunjuk perasaan dan tentera Israel bertempur di kampung Oudla, selatan Nablus, lapor Agensi Berita Xinhua.Seorang lagi remaja Palestin cedera dan dilaporkan dalam keadaan stabil.Sementara itu, saksi kejadian berkata setiap hari berlaku tunjuk perasaan dan pertempuran di Nablus dan beberapa kampung di sekitarnya berikutan serangan tentera Israel ke atas kediaman penduduk Palestin.Tentera Israel dikatakan sedang memburu lelaki Palestin yang melepaskan tembakan ke arah sebuah kenderaan menyebabkan tiga warga Israel cedera, tiga hari lalu. Tiada pihak mengaku bertanggungjawab ke atas serangan itu.


Peguam tidak sihat, rayuan Najib dapatkan dokumen Goldman Sachs ditangguh

Prosiding rayuan Najib Razak bagi mendapatkan dokumen bank melibatkan bank pelaburan Amerika Syarikat Goldman Sachs dan keluarga bekas gabenor Bank Negara (BNM) Zeti Akhtar Aziz ditangguhkan hari ini setelah peguam utama bekas perdana menteri itu tidak sihat.
Panel tiga hakim Mahkamah Rayuan terdiri daripada P Ravinthran, Abu Bakar Jais dan Hashim Hamzah membenarkan permohonan penangguhan oleh Effa Azuin Aidrul Hisham yang merupakan antara peguam dalam pasukan pembelaan Najib.
Ravinthran, yang mengetuai panel itu, mengarahkan pengurusan kes diadakan esok untuk menetapkan tarikh awal bagi prosiding rayuan itu.
Mahkamah juga membenarkan permohonan Azuin untuk mengecualikan Najib daripada menghadiri prosiding mahkamah hari ini yang berlangsung secara dalam talian.
Azuin memberitahu mahkamah bahawa peguam Muhammad Shafee Abdullah tidak sihat kerana demam.
Beliau berkata Shafee yang tidak sihat pagi ini, telah ke klinik dan diberi cuti sakit. Beliau memohon mahkamah supaya diberi penangguhan pendengaran rayuan tersebut.
Timbalan pendakwa raya Ahmad Akram Gharib yang mewakili pendakwaan bersama Mohamad Mustafa P Kunyalam, tidak membantah penangguhan itu tetapi menyerahkan kepada mahkamah berhubung permohonan untuk mengecualikan kehadiran Najib dalam prosiding mahkamah hari ini.
Najib dalam usaha mendapatkan dokumen bank untuk digunakan dalam perbicaraannya membabitkan penyelewengan dana RM2.3 bilion daripada 1Malaysia Development Bhd ( 1MDB).
Beliau merayu terhadap keputusan Mahkamah Tinggi pada 12 Julai tahun lepas yang menolak dua permohonan penemuannya untuk meminta pihak pendakwaan dalam perbicaraan IMDB mendedahkan dokumen perbankan yang dikaitkan dengan keluarga Zeti atas dakwaan bahawa keluarganya didakwa menerima wang daripada ahli perniagaan dalam buruan. Low Taek Jho, juga dikenali sebagai Jho Low.
Najib memfailkan perintah mahkamah pada 24 Mac tahun lepas untuk meminta pihak pendakwaan memberikan beberapa penyata perbankan daripada syarikat, termasuk Aktis Capital Singapore Pte Ltd, Country Group Securities Public Company Ltd, ACME Time Ltd (BVI), Butamba Investments Ltd dan Central Holdings Ltd, dipercayai mempunyai kaitan dengan Jho Low dan keluarga Zeti dalam kes 1MDB.
Ahli Parlimen Pekan itu juga memfailkan permohonan kedua pada 7 April tahun lepas untuk mendapatkan perjanjian penyelesaian sulit antara kerajaan dan Goldman Sachs Group pada 2020 dan transkrip atau laporan forensik berhubung telefon bekas rakan kongsi Goldman Sachs di Asia, Tim Leissner.
Najib berdepan empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.
Perbicaraan kesnya masih berjalan di Mahkamah Tinggi di hadapan hakim Collin Lawrence Sequerah.
Dalam prosiding hari ini, peguam Sofea Shereen Mohamed Salim hadir sebagai peguam pemerhati bagi pihak Zeti dan suaminya.


Kenaikan OPR mampu stabilkan harga barang?

Kenaikan kadar polisi semalaman (OPR) kepada 3.00% oleh Bank Negara (BNM) baru-baru ini mungkin tidak akan mencapai objektif dalam mengurangkan harga barang, meskipun inflasi dijangka terkawal, kata penganalisis.
Penganalisus ekonomi dari Institut IRIS, Adillah Zafirah berkata kenaikan kadar itu meningkatkan kos untuk perniagaan kecil dan sederhana (PKS).
"Satu tujuan meningkatkan OPR ialah untuk menstabilkan harga barangan tetapi ini berkesan apabila harga barang meningkat disebabkan oleh permintaan.
“Sekiranya harga meingkat akibat kos yang bertambah, kenaikan OPR tidak akan membantu menyelesaikan isu harga," katanya kepada MalaysiaNow.
Langkah BNM mengetatkan lagi dasar monetari itu dilihat sesuatu yang mengejutkan apabila ramai menjangkakan OPR dikekalkan pada kadar 2.75%.
Pada 2020, OPR turun pada rekod paling rendah iaitu 1.75% ketika pandemik Covid-19 melanda.
Ia dinaikkan empat kali pada tahun lalu dengan jumlah kumulatif 100 mata.
Dengan perkembangan terbaru ini, penganalisis menjangkakan BNM akan menaikkan OPR ke tahap sebelum pandemik, iaitu 3.25%.
Perdana Menteri Anwar Ibrahim sebelum ini menolak gesaan campur tangan kerajaan untuk mengekalkan kadar OPR dengan menyatakan ia adalah bidang kuasa BNM.
Kenaikan OPR antara lain untuk menaikkan nilai ringgit dan mengurangkan aliran wang keluar.
Bagaimanapun, Adillah berkata, kebaikannya harus dilihat semula sama ada ia memanfaatkan rakyat atau kapitalis.
Pakar perancangan dan analisis (Financial Planning & Analysis expert) Farid Affandi berkata, kenaikan kadar faedah di negara yang tidak mempunyai hutang isi rumah terlalu tinggi menyebabkan ramai orang berjimat cermat, sekali gus menurunkan permintaan kepada barangan dan seterusnya menstabilkan harga.
Bagaimanapun, Malaysia mempunyai hutang isi rumah antara yang tertinggi dengan nisbah 84.5% hutang kepada Keluaran Dalam Negara Kasar (KDNK).
"Gaji rakyat tidak naik dan ramai isi rumah di Kuala Lumpur menggunakan hutang untuk menyara hidup. Apabila kadar OPR dinaikkan, lebih sukar untuk meminjam wang dari bank kerana bank mungkin lebih berhati-hati apabila meluluskannya.
"Memandangkan lebih banyak wang diperlukan untuk membeli barangan yang sama, ini bermakna lebih ramai rakyat Malaysia akan terjebak dalam perangkap hutang isi rumah," katanya.
Situasi itu dijangka menyebabkan lebih ramai orang meminjam ah long untuk kelangsungan hidup.
Farid turut bersetuju bahawa kenaikan OPR sukar menyelesaikan masalah harga barang yang tinggi.
"Apabila kadar pinjaman meningkat, perniagaan PKS terpaksa naikkan harga juga.
“Pada akhirnya, ia situasi 'kalah-kalah'," jelasnya.
Meskipun harga barangan kekal dan tidak naik, katanya rakyat tetap tiada kuasa membeli kerana perlu menggunakan wang untuk membayar hutang.
Dengan situasi itu, Farid menyifatkan Malaysia sebagai penghidap “penyakit tiga serangkai” yang mana tiada ubat mampu diberikan tanpa menjejaskan aspek lain dalam kehidupan rakyat secara umum.
Dalam pada itu, Adillah tidak bersetuju dengan hanya melihat OPR sebagai tanda ekonomi stabil.
“Sudah ada banyak kajian yang menawarkan sukatan pertumbuhan ekonomi alternatif yang mengambil kira kesejahteraan rakyat.
“Ia bukan sekadar OPR, KDNK atau Indeks Harga Pengguna," katanya.


SPR digesa kreatif pastikan pengundi luar Sarawak dapat mengundi

Seorang pemerhati politik Sarawak mengkritik sasaran 70% keluar mengundi yang ditetapkan Suruhanjaya Pilihan Raya (SPR) dalam pilihan raya negeri (PRN) akan datang, mengatakan mereka harus mencari kaedah untuk memudahkan baki 30% pengundi lain yang dianggap terdiri daripada pengundi luar kawasan di Sabah dan semenanjung.Pengulas politik Sarawak Jayum Jawan berkata SPR sepatutnya menyasarkan peratusan keluar mengundi sebanyak 100% pada PRN Sarawak yang akan diadakan pada 18 Disember depan.“Ia adalah sasaran rendah yang ditetapkan SPR,” katanya merujuk kepada peratusan sebanyak 70% diumumkan suruhanjaya tersebut.“Selepas pengalaman mengendalikan pilihan raya selama kira-kira 60 tahun atau lebih, suruhanjaya itu sepatutnya menyasarkan 100% peratusan keluar mengundi.”Semalam, SPR mengumumkan PRN Sarawak akan diadakan pada 18 Disember, dengan peruntukan 12 hari berkempen bermula pada hari penamaan calon yang dijadualkan pada 6 Dis.Undi awal bagi PRN itu pula ditetapkan pada 14 Disember.Sarawak mempunyai jumlah kerusi Dewan Undangan Negeri (DUN) terbesar dalam negara, dengan 82 kerusi bakal dipertandingkan.Sebelum pembubaran DUN, Gabungan Parti Sarawak (GPS) menyandang 68 kerusi – 47 kerusi dipegang PBB, sementara PRS (11), SUPP (7) dan PDP (3).Seramai 1.2 juta pengundi layak mengundi bagi PRN kali ini, terdiri dari 1,228,858 pengundi biasa, 12,585 anggota tentera dan pasangan, 10,458 anggota polis dan 113 pengundi luar negara.Jayum berkata, SPR perlu mengambil pendekatan kreatif untuk mempelbagaikan kaedah pengundian bagi mengatur undi pos.Beliau berkata situasi pandemik menjadikan perkara ini lebih mustahak demi memastikan pengundi dapat menjalankan hak mereka untuk mengundi.“Peratusan keluar mengundi yang rendah, kurang dari 100% dan keadaan pengundi yang berada jauh di luar negeri yang dan tidak dapat mengundi adalah isu yang perlu diatasi oleh SPR,” katanya kepada MalaysiaNow.“SPR perlu cari cara yang inovatif demi memastikan mereka yang tidak boleh pulang mengundi masih boleh mengundi dari mana sahaja mereka berada.”Walaupun ini satu perkara yang mungkin mencabar, namun beliau berkata dunia kini di “alaf baru”.“Anggota SPR perlu melengkapkan diri mereka dengan idea baru, kaedah baru, supaya semua pengundi yang layak boleh buang undi, di mana sahaja mereka berada.”Sementara itu, penganalisis James Chin dari Universiti Tasmania berkata sasaran 70% itu boleh dicapai.“Saya fikir 60% hingga 70% boleh dicapai,” katanya.“Ia tidak sepatutnya menjadi masalah bagi kawasan luar bandar, terutamanya bagi pengundi yang tinggal di rumah panjang.”Namun, katanya isu mungkin timbul dari kawasan bandar.Beliau berkata PRN Sarawak mungkin akan menyaksikan peratusan keluar mengundi yang lebih rendah, terutama di lokasi-lokasi tersebut.Menurutnya, tarikh pengundian pada 18 Disember akan menyukarkan pengundi Sarawak yang menetap di negeri lain untuk mengundi kerana mereka perlu melanjutkan cuti Krismas atau hujung tahun.“Jelas sekali hari pengundian dekat dengan tarikh perayaan Krismas,” katanya kepada MalaysiaNow.“Kebanyakan orang akan pulang ke Sarawak satu atau dua hari sebelum Krismas, dan mereka akan berehat sehingga menjelang Tahun Baru.“Mustahil untuk orang ramai ambil cuti tambahan atau keluar belanja bagi membeli tiket penerbangan sebanyak dua kali untuk pulang ke Sarawak hanya untuk mengundi, dan kemudian kembali semula untuk Krismas.“Ia satu perkara yang mustahil,” katanya.


Najib dapat lanjutan 30 hari fail petisyen rayuan kes SRC

Najib Razak memperoleh lanjutan masa 30 hari untuk memfailkan petisyen rayuannya dalam kes SRC International Sdn Bhd.Panel tiga hakim Mahkamah Rayuan yang terdiri daripada Hakim Has Zanah Mehat, Lee Swee Seng dan Nordin Hassan membenarkan permohonan Najib untuk masa itu dilanjutkan bagi membolehkan beliau memfailkan petisyen rayuan itu selepas pihak pendakwaan tidak membantahnya.Peguam Muhammad Farhan Muhammad Shafee yang mewakili Najib memohon lanjutan masa bermula 18 Sept hingga 18 Okt untuk memfailkan petisyen rayuan itu.Beliau memberitahu mahkamah alasan untuk memohon masa dilanjutkan adalah kerana rekod rayuan itu terdiri daripada 112 jilid dan alasan penghakiman Mahkamah Tinggi adalah 801 muka surat.Demi kepentingan keadilan substantif, kami memerlukan masa untuk menyediakan petisyen itu dengan secukupnya,” katanya.Timbalan Pendakwa Raya Mohd Ashrof Adrin Kamarul memberitahu mahkamah pendakwaan tidak membantah berhubung permohonan itu.Menurut prosedur mahkamah, pihak pembelaan mempunyai tempoh selama 10 hari untuk memfailkan petisyen rayuan selepas menerima rekod rayuan. Tarikh akhir memfailkan petisyen rayuan dalam kes itu ialah pada Isnin (28 Sept).Najib mengemukakan rayuan berhubung sabitan dan hukuman penjara 12 tahun dan denda RM210 juta yang dijatuhkan terhadapnya oleh Mahkamah Tinggi pada 28 Julai lepas.Bekas perdana menteri berusia 67 tahun itu didapati bersalah atas tujuh pertuduhan membabitkan pecah amanah jenayah, pengubahan wang haram dan menyalahgunakan kedudukan membabitkan wang RM42 juta milik dana SRC International Sdn Bhd.Najib yang juga ahli Parlimen Pekan, dijatuhi hukuman penjara 12 tahun bagi kesalahan penyalahgunaan kuasa dan penjara 10 tahun bagi setiap kesalahan pecah amanah jenayah (tiga pertuduhan).Beliau turut dijatuhi hukuman penjara 10 tahun bagi setiap kesalahan melakukan pengubahan wang haram (tiga pertuduhan). Mahkamah Tinggi mengarahkan kesemua hukuman berjalan serentak.Beliau kini bebas selepas diikat jamin sebanyak RM2 juta dengan dua penjamin sementara menunggu rayuan di Mahkamah Rayuan.Sementara itu, pendakwaan turut memfailkan rayuan pada 11 Ogos lepas berhubung hukuman yang dijatuhkan Mahkamah Tinggi ke atas Najib. Bagaimanapun difahamkan pihak pendakwaan masih belum memfailkan petisyen rayuan.Rayuan Najib ditetapkan untuk pengurusan kes pada 2 Okt.Bekas perdana menteri itu dikecualikan daripada menghadiri prosiding mahkamah hari ini.


17 maut, lebih 100 cedera insiden letupan di Bangladesh

Sekurang-kurangnya 17 orang terbunuh dan lebih 100 lagi cedera dalam insiden letupan di sebuah bangunan komersial di Dhaka, Bangladesh pada Selasa, lapor Xinhua.
Pengarah Dhaka Medical College Hospital, Brigadier Jeneral Md Nazmul Haque, berkata lebih 100 orang dirawat di hospital dengan sebahagian daripada mereka berada di unit rawatan rapi.
Sekurang-kurangnya 11 jentera bomba dihantar ke lokasi kejadian.
Letupan menyebabkan dua bangunan setinggi tujuh tingkat dan lima tingkat yang terletak di kawasan Siddique Bazar mengalami kerosakan.
Kejadian berlaku kira-kira 4.50 petang waktu tempatan.
Punca letupan masih belum dapat dipastikan.


PM lantik anak sebagai 'penasihat kanan’ kewangan

Anak perempuan sulung Perdana Menteri Anwar Ibrahim dilantik sebagai penasihat kanan kepada bapanya bagi mengurus tadbir hal berkaitan ekonomi dan kewangan.
Nurul Izzah Anwar, 42, mendedahkan perkara itu dalam temu bual bersama The Star, sambil menambah pelantikan itu berkuat kuasa pada 3 Januari.
Nurul Izzah yang tewas di kerusi Parlimen Permatang Pauh pada pilihan raya umum baru-baru ini, berkata pengalamannya sebagai ahli Parlimen akan digunakan sebaik mungkin untuk bekerjasama dengan "pakar dalam mengemudi tadbir urus ekonomi, akauntabiliti dan dasar negara".
Nurul Izzah berkata beliau ketika ini sibuk bertemu kumpulan peniaga dan pihak berkepentingan dalam merangka belanjawan yang akan dibentangkan bapanya yang juga menteri kewangan dalam masa terdekat.
"Arahan daripada PM adalah jelas: bercakap dengan rakyat dan mendengar idea, kebimbangan dan jangkaan mereka.
“Mereka adalah pihak berkepentingan utama," tambahnya.


Pelakon Adibah Noor meninggal dunia pada usia 51 tahun

Pelakon Adibah Noor Mohamed Omar meninggal dunia pada pukul 7.45 malam pada usia 51 tahun selepas mengalami sesak nafas di sebuah sebuah hospital di Kuala Lumpur.Berita mengenai kematiannya dikongsi seorang pelakon, Emylia Rosnaida.“Allahuakbar sedihnya, terkejut dapat berita ni. Sahabat kita yang versatile Adibah Noor @adibahnoormohdomar, baru sahaja meninggal dunia,” katanya dalam sebuah hantaran Instagram.Kemunculan Adibah sebagai seorang pelakon dikenali sejak 2005 selepas menyumbang lakonan dalam filem Sepet, Gubra dan Mukhsin karya Yasmin AhmadBeliau turut dikenali sebagai seorang hos dan turut aktif dalam bidang nyanyian dan dikenali dengan lagu Terlalu Istimewa dan pelbagai lagu single dan duet.Adibah menjadi figura umum kerana sering mengulas isu-isu dalam negara termasuk politik, alam sekitar dan hak orang kurang upaya dan haiwan.